Ўзбекистон – Page 2 – Янгиликлар ўзбек тилида\n12.04.2021\tЖамият Comments Off on 2021 йил учун рамазон ойи тақвими\nРамазон ойи давомида диндор мусулмонларга кундузги овқатдан бош тортиш буюрилган. СҲунингдек, ичиш, чекиш, яқинликка кириш тақиқланади. Рамазон ойи йилнинг қамарий тақвимига қараб йигирма тўққиздан ўттиз кунгача давом етади. Мусулмонларнинг рўзаси масжидда ерталаб азон ешитилгандан кейин тонг отган пайтдан бошланади ва рўза қуёш ботганда ва масжидда кечқурун азон ўқилган пайт тугайди. …\n09.04.2021\tЖамият Comments Off on Ўзбекча шерлар табриклар туғилган кун\nБеғубор кўнглингиз туб-тубида жойлашган енг беғубор тилакларингиз ушалсин. Сиздаги самимият ва жуда ноёб камдан-кам одамда учрайдиган софдиллик ва поклик, мангу сак’ланиб колсин. Бу ўткинчи ҳаёт йўлидаги барча синовлар сиз учун ўткинчи бир вак’т бўлсин. Бу оддий инсон бўлганингиз учун сизга беминнат ташаккурлар изҳори яна бир бор таваллуд айёмингиз муборак бўлсин. …\n18.03.2021\tЖамият Comments Off on Буйрак шамоллаши давоси\nБуйрак касаллиги оёқдан совуқ ўтиши, буйрак ости ва усти безининг шамоллаши, пешобнинг ўз вақтида чиқармаслик сабабли буйракда ҳар хил тиқилмалар пайдо бўлиши, туз тўпланиши, кераксиз калий моддаларининг буйрак филтри оралиғида чўкма ҳосил қилиши натижасида юзага келади. Ўткир шамоллаш йирингли касалликларни келтириб чиқаради ва кейинчалик у сурункали тус олиб кетиши мумкин. …\n12.03.2021\tЖамият Comments Off on Ўзбекистон Республикаси Олий судида\nЎзбекистон Республикаси Олий судида фуқаролик, жиноий, иқтисодий ва мамурий суд ишларини юритиш соҳасида суд ҳокимиятининг олий органи ҳисобланади. У томонидан қабул қилинган ҳужжатлар қатий ва Ўзбекистон Республикасининг барча ҳудудида бажарилиши мажбурийдир. Ўзбекистон Республикаси Олий суди қуйи судларнинг судлов фаолияти устидан назорат олиб бориш ҳуқуқига ега. Ўзбекистон Республикасининг Конститусияси, 110-модда Суд …\n12.03.2021\tЖамият Comments Off on Солиқ кодекси 2019 янги таҳрири\nЎзбекистон Республикасининг Солиқ кодекси (янги таҳрири) УМУМИЙ ҚИСМ [ОКОЗ: 1.07.00.00.00 Молия ва кредит тўғрисидаги қонунчилик. Банк фаолияти / 07.09.00.00 Солиқлар ва йиғимлар / 07.09.01.00 Умумий қоидалар] I БЎЛИМ. УМУМИЙ ҚОИДАЛАР 1-боб. Асосий қоидалар 1-модда. Ўзбекистон Республикасининг Солиқ кодекси билан тартибга солинадиган муносабатлар Ушбу Кодекс солиқлар ва йиғимларни белгилаш, жорий этиш …\n12.03.2021\tЖамият Comments Off on ЎЗБЕКИСТОН РЕСПУБЛИКАСИНИНГ ШАҲАРСОЗЛИК КОДЕКСИ\n09.03.2021\tЖаҳон Comments Off on Давлатлар ва технологик гигантлар рақобати: курашда кимнинг қўли баланд келади?\n23.09.2020\tМаданият Comments Off on Топишмоқлар жавоби билан\nДарахт эмас, япроқли, Кӯйлак емас, етакли, Одам емас сӯзлайди, Турли куйлар куйлайди. (Китоб) Устида қопқоқ, Тагида қопқоқ, Ичинда япроқ. (Китоб) Тилсиз, ақл ӯргатар. (Китоб) Бодомча бодомча билан, Етти калит том билан. Не кӯзи бор, не оғзи бор, Сӯйлашади одам билан. (Китоб) Оқ йер очдим, Қора буғдой сочдим. (Қоғоз, ёзув) Қӯл …\n31.03.2020\tЖамият Comments Off on Ватан ҳақида шеърлар\n31.03.2020\tЖамият Comments Off on Товон ёрилиши давоси


Россиянинг МДҲдаги 7 та "зарба берувчи муштлари"\n00:38 / 18.11.2016 25947\nЯқинда Россия ва Арманистон қуролли кучларнинг бирлашган гуруҳини яратишга келишиб олдилар, бунга кўра Арманистонда "Искандер" ракета мажмуалари жойлаштирилади. Қуйида Россиянинг МДҲ давлатлари ҳудудида жойлашган ва бу давлатларнинг хавфсизлигини мустаҳкамловчи 7 та ҳарбий базаси ва бошқа муҳим армия объектлари ҳақида қисқача маълумот берилган.\nАрманистоннинг Гюмри шаҳрида Россиянинг 5 минг кишилик 102-ҳарбий базаси жойлашган. Бу база С-300 зенит ракета мажмуалари ва МиГ-29 самолётлари билан жиҳозланган бўлиб, 1995 йилда яратилган ва 49 йиллик муддатга тузилган давлатлараро келишувга кўра МДҲ ҳаво ҳужумига қарши бирлашган мудофаа тизими доирасида ҳарбий навбатчилик олиб боради. Бу келишувга кўра Россиядан база учун ҳақ олинмайди.\nБеларусда Ганцевичи аҳоли пункти яқинида "Волга" радиолокацион станцияси фаолият юритади. У ракета ҳужуми ҳақида огоҳлантирувчи тизим таркибига киради. 2003 йил 1 октябрда ҳарбий навбатчиликка қўйилган станция шимоли-ғарбий йўналишда учирилган қитъалараро баллистик ракеталарнинг учирилишини кузатишга имкон беради. Станция учун ажратилган ер Россияга 2020 йилгача фойдаланиш учун берилган.\nТожикистон ҳудудида Россиянинг 201-ҳарбий базаси жойлашган, у 201-мотоўқчи дивизия негизида 2004 йилдан 2005 йилгача бир йил давомида яратилган. База таркибига Тожикистоннинг учта шаҳрида жойлашган бир қатор қисм ва бўлинмалар ҳамда Ляур, Момирак, Самбули полигонлари киради. Базада хизмат ўтаётган ҳарбийлар сони 7,5 минг кишини ташкил қилади.\n2012 йилда Москва ва Бишкек ўртасида Қирғизистонда Россиянинг бирлашган ҳарбий базасини яратиш ҳақида келишув тузилган. Бу база авиацион база, кемаларга қарши торпедо қуролини синовдан ўтказиш базаси ва Россия ҳарбий-денгиз флотининг "Марево" алоқа узелини ўз ичига олади. Алоқа узели Россия ҳарбий-денгиз флотининг бош штаби ва ҳарбий навбатчиликдаги сув ости кемалари ўртасидаги алоқани таъминлайди.\nҚозоғистон ҳудудида Россиянинг 5-давлат синов космодроми (Бойқўнғир таркибига киради), транспорт авиациясининг алоҳида полки (Қўстанай), алоҳида радиотехник узел, Сари-Шаған ҳаво ҳужумига ва ракеталар ҳужумига қарши мудофаа стратегик воситалари полигони жойлашган.\n2009 йилдан Абхазияда Россия қуролли кучларининг 4 минг кишилик 7-бирлашган ҳарбий базаси жойлашган. Унинг таркибига Гудаути туманидаги Бомбора ҳарбий аэродроми, Очамчирадаги полигон ва портнинг бир қисми, Кодор дараси ва Ингур ГЭСи яқинидаги Россия-Абхазия ҳарбий гарнизонлари киради.\n2015 йил май ҳолатига кўра, Приднестровьеда Россиянинг 412 ҳарбийдан иборат тинчликпарвар кучлари батальони ва Колбасна қишлоғидаги ўқ-дорилар омборини қўриқлаш учун 1,5 минг аскардан иборат 13692-ҳарбий қисмнинг 2 та батальони жойлашган бўлган.


МАЪНАВИЙ ЕТУК АВЛОД – ЮРТ КЕЛАЖАГИ\nҲозирги кунда юртимизда китоблар чоп этиш ва уларни тарқатиш тизимини ривожлантириш, китобхонлик маданиятини ошириш ҳамда тарғиб қилиш мақсадида турли тадбир ва фестиваллар ташкил этилмоқда.\nСирдарё вилояти марказида “Болалар китоби” III республика фестивали бўлиб ўтди. Тадбирда нашриётлар, айникса, сўнгги йилларда нашр этилган болалар ва ўсмирлар адабиёти, ўқув-маърифий китоблар, энциклопедик луғат ва маълумотлар намойиши, шунингдек, эркин савдоси уюштирилди. Мазкур ижтимоий-маърифий тадбирда ўқувчи ва талабаларнинг, хусусан, “Баркамол авлод” болалар маркази қошидаги тўгараклар аъзолари иштирокида ёш ҳунармандларнинг ижодий кўргазмалари ташкил этилди.\nБундан ташқари, “Энг яхши китобхон оила”, “Энг яхши китобхон”, “Ёш китобхон” викториналари, “Китоб ўқишни ёқтирасизми?” мавзуида ижтимоий сўровлар, вилоятда ижод қилаётган адиблар билан учрашувлар ўтказилди.


Шавкат Мирзиёев билан Ўзбекистонда қишлоқ хўжалиги ислоҳотлари бошланди — «İhlas» - Bugun.uz\nШавкат Мирзиёев билан Ўзбекистонда қишлоқ хўжалиги ислоҳотлари бошланди — «İhlas»\n18:51 | 11-03-2021 99\nТуркиянинг «İhlas» (Ihlos) халқаро янгиликлар агентлигида Ўзбекистоннинг озиқ-овқат ва қишлоқ хўжалиги маҳсулотларини ишлаб чиқариш ҳамда соҳанинг халқаро миқёсдаги даражасига бағишланган мақола эълон қилинди. Эътиборинингизга ушбу мақолани ҳавола этамиз.\nПрезидент Шавкат Мирзиёев Бирлашган Миллатлар Ташкилоти Бош ассамблеясининг 75-сессиясидаги нутқида БМТ Бош котиби Антониу Гутерришнинг 2021 йилда Бутунжаҳон озиқ-овқат тизимлари саммитини ташкил этиш тўғрисидаги таклифини қўллаб-қувватлади ва бу борада бирдамлик концепциясини бутун дунёга намойиш этди.\nМарказий Осиёда энг кўп аҳолига эга ва майдони жиҳатдан учинчи ўринда бўлган Ўзбекистон Марказий Осиё мамлакатлари орасида қишлоқ хўжалигида юқори ишлаб чиқариш кўрсаткичлари билан ажралиб туради. Шавкат Мирзиёев билан қишлоқ хўжалигини ислоҳ қилиш даври бошланган Ўзбекистонда қишлоқ хўжалиги маҳсулотларини диверсификация қилиш бўйича ишлар олиб борилмоқда.\nCOVID-19 пандемияси дунё бўйлаб миллионлаб одамларнинг озиқ-овқат масалаларига таҳдид солмоқда. Бу яқин йилларда озиқ-овқат инқирозини янада кучайтириши мумкин. Глобал турғунликни келтириб чиқарган COVID-19’нинг таъсири 2020 ва 2021 йилларда очлик ва тўйиб овқатланмаслик ҳолатини янада ёмонлаштириши мумкин.\nБирлашган Миллатлар Ташкилотининг Озиқ-овқат ва қишлоқ хўжалиги ташкилоти ва Жаҳон савдо ташкилоти қўшма баёнотида эпидемияга қарши қўйиладиган чоралар глобал савдо ва озиқ-овқат хавфсизлигига таҳдид солиши ҳақида огоҳлантирган.\nПандемия бошланишидан олдин дунё бўйлаб 820 миллиондан ортиқ киши озиқ-овқат маҳсулотларида сурункали етишмовликдан азият чеккан. Сўнгги маълумотларга кўра, 2020 йилда 135 миллион кишининг озиқ-овқат хавфсизлиги инқирозига учраган. Пандемия таъсири остида бу рақам 2020 йил охирига келиб, деярли икки бараварга ошди.\nОзиқ-овқат хавфсизлиги унсурлари\nОзиқ-овқат сиёсати нафақат ишлаб чиқариш, ташқи савдо, сақлаш ва қайта ишлашни такомиллаштириш бўйича тизимли ва самарали ечим, балки асосий озиқ-овқат маҳсулотларини адолатли тақсимлаш ва қишлоқ жойларини ижтимоий ривожлантириш учун мўлжалланган чора-тадбирлар мажмуи ҳамдир.\nОзиқ-овқат хавфсизлиги давлатнинг қишлоқ хўжалиги ва иқтисодий сиёсатининг асосий мақсадларидан бири бўлиб, қуйидаги унсурларни ўз ичига олади:\nхавфсиз ва тўйимли озиқ-овқат маҳсулотларининг миқдорий жиҳатдан етарли имкониятлари;\nаҳолининг барча ижтимоий гуруҳлари учун етарли миқдори ва сифатли озиқ-овқат маҳсулотларининг иқтисодий мавжудлиги;\nмиллий озиқ-овқат тизимининг автономияси ва иқтисодий эркинлиги (озиқ-овқат мустақиллиги);\nишончлилик, яъни миллий озиқ-овқат тизимининг мавсумий, об-ҳаво шароити ва бошқа ўзгаришларнинг мамлакатнинг барча ҳудудларидаги аҳолининг озиқ-овқат таъминотига таъсирини минималлаштириш қобилияти;\nбарқарорлик, яъни кенгайтирилган қайта ишлаб чиқариш режимида ривожланаётган миллий озиқ-овқат тизими.\nЖаҳон иқтисодиётидаги катта қисқариш\nХалқаро Меҳнат Ташкилотининг ҳисоб-китобларига кўра, 2020 йил иккинчи ярмида 305 миллион доимий ишчи ишсиз қолган (2019 йил охирига нисбатан 10,5 фоиз кам). Жаҳон банкининг ҳисоб-китобларига кўра, 40–60 миллион кишининг кунлик 1,90 доллардан паст даромад билан ўта қашшоқлик даражасига ва 90–100 миллион киши 3,20 АҚШ доллар даромад билан қашшоқлик чизиғига тушишини таҳмин қилган. UNU-WIDER’нинг бошқа маълумотларига кўра, бу рақамлар анча юқори бўлиб, COVID-19 туфайли дунё бўйлаб ярим миллиард одам қашшоқликда қолиши мумкинлиги башорат қилинмоқда.\nЭпидемия натижасида тахминан 2020 йилда 49 миллион одам ўта қашшоқлик даражасига тушган бўлиши мумкин. Таъминот занжирининг узилиши билан даромадларнинг пасайиши яқин бир неча ой ичида озиқ-овқат этишмовчилиги ёки жиддий овқатланиш муаммолари бўлган одамлар сонининг тез ўсишига олиб келиши мумкин. Бу ҳолатларнинг барчаси дунё жамиятларида ташвиш уйғотмоқда. Аммо, 2007–2008 йиллардаги озиқ-овқат инқирозидан фарқли ўлароқ, бизнинг муаммомиз озиқ-овқат танқислигида эмас, балки унинг юзага келганидадир.\nЭпидемия туфайли глобал иқтисодий вазиятнинг ёмонлашуви ҳам талаб, ҳам таклиф жиҳатидан мамлакатларнинг озиқ-овқат тизимларига салбий таъсир кўрсатмоқда. Таъминот томонида ишлаб чиқариш ва савдонинг пасайиши хавфи, шунингдек, анъанавий ишлаб чиқариш-сотиш занжирида узилишш хавфи ортди.\nКенг тарқалган коронавирус эпидемиясини назорат қилиш чоралари озиқ-овқат маҳсулотларини ишлаб чиқариш ва сотишнинг глобал тармоқларига таъсир кўрсатди. Хусусан, дунёнинг айрим қисмларида чегараларни кесиб ўтишда чекловлар ва изоляция режимларини амалга ошириш, ўрим-йиғим жараёнида муаммоларни келтириб чиқарди, миллионлаб мавсумий ишчиларни тирикчиликдан маҳрум қилди. Маҳаллий бозорларга озиқ-овқат етказиб беришда тўсиқлар юзага келди. Гўштни қайта ишлаш корхоналари ва озиқ-овқат бозорлари кўплаб жойларда ишчилар орасида COVID-19 касаллиги кўпайганлиги сабабли ёпилиши керак эди. Таъминот занжиридаги узилиш ва истеъмолчилар талабининг пасайишига жавобан деҳқонлар тез бузиладиган озиқ-овқат маҳсулотларини ташлаб юборишлари ёки кўмишлари ва сут маҳсулотларини тўкишига тўғри келди. Натижада дунёнинг баъзи қисмларидаги шаҳар марказларида кўплаб одамлар янги мева ва сабзавотлар, сут маҳсулотлари, гўшт ва балиқдан фойдаланиш имкониятларини чеклади.\nАсосий дон экинларининг жаҳон бозоридаги мавқейи ҳозирча барқарор кўринмоқда. 2019 йилда юқори ҳосил туфайли асосий озиқ-овқат маҳсулотларининг аксарияти сезиларли даражада захирага эга. Аммо дунё аҳолисининг катта қисми озиқ-овқат маҳсулотларинининг таъминоти хавфи катта бўлган маҳаллий бозорлардан етказиб беради. Бироқ кўп одамлар учун ишсизликнинг ўсиши ва озиқ-овқат нархларининг кўтарилиши муносабати билан даромад йўқотилиши туфайли озиқ-овқат таъминоти камаймоқда.\nОзиқ-овқат бозорларини барқарорлаштириш қийин кечмоқда, чунки айрим мамлакатлар озиқ-овқат хавфсизлиги мақсадида қишлоқ хўжалиги маҳсулотлари, шу жумладан, ижтимоий аҳамиятга эга бўлган озиқ-овқат маҳсулотлари экспортини чеклашни бошлади. Масалан, Вьетнам гуруч, Қозоғистон буғдой уни, гречиха, пиёз, сабзи ва сабзавотлар, шу жумладан, картошка, Беларусь гречиха, пиёз ва саримсоқ, Туркия эса лимон экспортини тўхтатди. Бундан ташқари, Хитой озиқ-овқат захираларини яратиш учун баъзи маҳсулотларнинг нархларини оширди. Асосий харидорларнинг талабига қарамай, Россия буғдой сотилишини чеклади. Натижада, кам даромадли мамлакатларда ва озиқ-овқат импортига боғлиқ бўлган кўплаб ўрта даромадли ривожланаётган мамлакатларда аҳолининг камбағал қатлами энг заиф қатлам бўлиб қолди.\nБундан ташқари, энг йирик озиқ-овқат ишлаб чиқарувчилари бўлган АҚШ, Хитой, Ҳиндистон ва Россия Жаҳон Савдо Ташкилоти (ЖСТ) томонидан озиқ-овқат таъминоти занжирларини очиқ сақлаш, озиқ-овқат савдосидаги маъносиз чекловларни бекор қилиш, мутаносиблик ва вақт чегараларини йўқ қилиш учун тайёрланмоқда. Ҳар қандай фавқулодда чекловларни амалга ошириш, улар муддатларга риоя қилишни талаб қиладиган ташаббусда иштирок этишдан бош тортди.\nУшбу ҳаракатларнинг барчаси кўплаб мамлакатларни ўзларининг озиқ-овқат хавфсизлигини таъминлашда жуда заиф ҳолга келтирди. Самарасиз сиёсий қарорлар, масалан, айрим мамлакатлар томонидан экспорт қилинадиган озиқ-овқат маҳсулотларини экспортини чеклаши озиқ-овқат инқирози ва улкан гуманитар фалокатга олиб келиши мумкин. Бу бутун дунёда озиқ-овқат тизимлари тўғри ишламаётганлигини ва COVID-19 эпидемияси вазиятни янада оғирлаштираётганлигини кўрсатади.\nПандемия таъсири 2030 йилга қадар барқарор ривожланиш мақсадларига эришиш учун етарли озиқланиш имкониятларини таҳдид қилмоқда, деб айтишимиз мумкин. 2020 йилги ҳисобот шуни кўрсатадики, дунё 2030 йилгача ноль очликка эришиш бўйича барқарор ривожланиш мақсадларидан орқада қолмоқда.\nДастлабки ҳисоб-китобга кўра, 2020 йилда COVID-19 эпидемияси дунёдаги тўйиб овқатланмайдиган қатлам умумий сонига яна 83–132 миллион киши қўшилиши мумкин. 2021 йилда кутилаётган иқтисодий тикланиш тўйиб овқатланмасликдан азият чекаётганлар сонининг камайишига олиб келиши мумкин, аммо пандемиядан ҳоли сценарий ҳали ҳам прогноз даражасида эмас.\nЖаҳон ҳамжамиятининг саъй-ҳаракатларини сафарбар этиш саммити\nГлобал озиқ-овқат хавфсизлиги соҳасидаги муаммолар тобора ортиб бораётган бир пайтда, БМТ Бош котиби Антониу Гутерриш томонидан 2021 йилда Озиқ-овқат тизимлари саммити йиғилиши тўғрисида эълон қилиниши муҳим аҳамиятга эга.\nCOVID-19 эпидемияси натижасида пайдо бўлган озиқ-овқат инқирози таҳдиди билан боғлиқ нутқида Бирлашган Миллатлар Ташкилоти Бош котиби Антонио Гутерриш замонавий дунёдаги озиқ-овқат тизимини одамлар, табиат, иқлим ва атроф-муҳитда қайта қуриш зарурлигини таъкидлади. Пандемия мавжуд озиқ-овқат тизимидаги хавфли носозликларни фош қилди ва бутун дунё бўйлаб одамларнинг, айниқса, энг заиф қатлам ҳаётига хавф солди. Дунё миқёсида озиқ-овқат маҳсулотларини ишлаб чиқариш бўйича рекорд даражага қарамай, 820 миллион киши очликдан азият чекмоқда ва қарийб 2 миллиард киши ортиқча вазн билан курашмоқда. Шу билан бирга, дунёда ишлаб чиқарилган маҳсулотларнинг тахминан учдан бир қисми бузилади ёки ташлаб юборилади. Шу боис озиқ-овқат маҳсулотларининг чидамлилиги ва хавфсизлиги чегараларини ошириш учун фақат озиқ-овқат тизимларини ўзгартириш ва қайта қуриш дунё аҳволини яхшилаши мумкин.\nБуларнинг барчаси озиқ-овқат хавфсизлигини таъминлаш бўйича янги халқаро келишилган саъй-ҳаракатларнинг ривожланишига олиб келади. Шу нуқтаи назардан, Бирлашган Миллатлар Ташкилоти Бош котиби Антониу Гутерришнинг 2021 йилдаги Озиқ-овқат тизимлари саммитининг йиғилиши бўйича таклифлари, бу баъзи мамлакатларда ҳам, бутун дунёда ҳам озиқ-овқат хавфсизлигини таъминлашнинг янги механизмларини муҳокама қилиш ва ишлаб чиқишга имкон беради. Ушбу воқеа 2030 йилгача Барқарор ривожланиш мақсадларига эришиш бўйича халқаро саъй-ҳаракатларда бурилиш нуқтасини ҳосил қилади.\nБирлашган Миллатлар Ташкилотининг Озиқ-овқат ва қишлоқ хўжалиги ташкилоти одамларнинг долзарб эҳтиёжларини қондириш ва озиқ-овқат тизимларини қайта қуриш бўйича бир-бирини тўлдирувчи учта устувор ҳаракат режаларини таклиф қилмоқда. Биринчидан, одамларга ёрдам бериш ва уларнинг ресурсларини тежашга қаратилган ҳаракатларни сафарбар қилиш зарур, чунки улар энг катта хавф-хатарга эътибор қаратиш орқали ҳаётларини таъминлашлари мумкин.\nИккинчидан, овқатланиш соҳасида ижтимоий таъминот тизимини кучайтириш. Пандемиянинг ижтимоий-иқтисодий таъсирини ҳисобга олган ҳолда, ижтимоий хавфсизлик тизимлари COVID-19 пандемия инқирози пайтида ва ундан кейин ҳам юз миллионлаб одамлар учун асосий таянч бўлади.\nУчинчидан, COVID-19 пандемиясига қарши янада инклюзив ва барқарор дунёни барпо этишда узоқ муддатли мақсадларини ҳисобга олган ҳолда тегишли тадбирларга ва кейинги тикланиш жараёнига сармоя киритиш йўли билан ҳал қилиниши керак.\nЎзбекистоннинг қишлоқ хўжалиги салоҳияти\nРивожланган ва юқори самарадор қишлоқ хўжалиги ҳар қандай давлатнинг озиқ-овқат хавфсизлигини таъминлашнинг асосий шартларидан биридир. Қабул қилинган Ҳаракатлар стратегиясининг асосий жиҳатларидан бири бу қишлоқ хўжалигини модернизация қилиш ва интенсив ривожлантиришдир. Тўққизта стратегик устувор йўналишни ўз ичига олган бўлиб, биринчиси озиқ-овқат хавфсизлигини таъминлаш бўлган «Ўзбекистоннинг 2020–2030 йилларда қишлоқ хўжалигини ривожлантириш стратегияси» Президентнинг 2019 йил 23 октябрдаги фармони билан тасдиқланган.\nҚишлоқ хўжалиги ишлаб чиқаришини ривожлантиришнинг стратегик хусусияти туфайли Ўзбекистон қишлоқ хўжалиги маҳсулотларини ишлаб чиқариш ва қишлоқ хўжалиги маҳсулдорлигининг сезиларли даражада ошиши ҳисобига озиқ-овқат маҳсулотларини ишлаб чиқаришда сезиларли ютуқларга эришди. Давлат раҳбари томонидан берилган аҳамият туфайли сўнгги уч йилни қишлоқ хўжалигида бозор механизмлари, илғор технологияларни қўллаш ва кластерли ишлаб чиқариш тизимига ўтишни ўз ичига олган қишлоқ хўжалиги саноатида кенг ислоҳотлар даври деб аташ мумкин. Экин майдонларини кенгайтириш, ҳудудларни мева-сабзавот этиштиришга ихтисослаштириш, озиқ-овқат маҳсулотларини ишлаб чиқарувчиларни мева-сабзавот кластерлари ва кооперативлари билан бирлаштириш бўйича зарур чоралар кўрилди.\nҚишлоқ хўжалиги соҳасида амалга оширилган ислоҳотлар туфайли озиқ-овқат ишлаб чиқариш салоҳияти сезиларли даражада ошди. Қишлоқ хўжалигининг ўзига хос оғирлигини босқичма-босқич қисқартириш 2017–2019 йилларда ЯИМдаги саноат ва хизмат кўрсатиш соҳаларининг ривожланиш салоҳиятини янада кенгайтириш натижасида давом этди (2017 йилдаги 34 фоиздан 2019 йилда 28,1 фоизгача). Шу билан бирга, ялпи ички маҳсулотда қишлоқ хўжалиги улушининг пасайиши, таркибий ислоҳотлар, қишлоқ хўжалигини модернизация қилиш ва интенсив ривожлантириш бўйича чора-тадбирларни амалга ошириш орқали эришилган қишлоқ хўжалиги маҳсулотларининг ўртача йиллик ўсиш суръати асосида амалга оширилди. Бошқача қилиб айтганда, 2019 йилда қишлоқ хўжалиги маҳсулотларининг ўсиш суръати 2018 йилга нисбатан 102,5 фоизни ташкил этди. Умуман олганда, 2017–2019 йилларда қишлоқ хўжалигида ялпи маҳсулот ишлаб чиқариш 1,5 бараварга ва аҳоли жон бошига 1,4 бараварга (2019 йил нархларида) ошди. Шу билан бирга, ўсимликларни этиштириш 1,3 баравар, чорвачилик маҳсулотлари 1,7 баравар ўсди.\nЎзбекистонда 2019 йилда ташқи озиқ-овқат савдоси ҳажми 2,8 миллиард доллар ёки 3,6 миллион тоннани ташкил этди. Уларнинг қарийб 46 фоизи экспортга, 54 фоизи эса импортга тегишли. Ўзбекистоннинг импорт таркибида 2019 йилда озиқ-овқат маҳсулотларининг умумий импортининг 70 фоизи ун (453 минг тонна), картошка (282 минг тонна), кунгабоқар ёғи (192 минг тонна), шакар (167 минг тонна) ва пальма ёғи (70 минг тонна); мева-сабзавот маҳсулотлари (1,4 миллион тонна ёки умумий экспортнинг 75 фоиз) экспорт таркибида устунлик қилди. Бошқача айтганда, 823 минг тонна сабзавот ва 613 минг тонна мева экспорт қилинган. Натижада валюта даромади 1,3 миллиард долларни ташкил қилган.\nЎзбекистон озиқ-овқат маҳсулотларининг юқори экспорт салоҳияти, пандемия билан боғлиқ бўлган карантин чекловлари қатъий бўлган тақдирда ҳам, ўз экспортини сезиларли даражада оширишга муваффақ бўлган. Давлат статистика қўмитасининг маълумотларига кўра, 2020 йил январь-август ойларида Россия Федерацияси бозорига ўзбек сабзавотлари ва меваларини этказиб бериш 2019 йилнинг шу даврига нисбатан 57,7 фоизга ошган ва мева-сабзавот экспорти 169,1 миллион доллар билан рекорд даражага етди. Шуни таъкидлаш керакки, тўғридан-тўғри этказиб бериш кўрсаткичи ошган. Бундан аввал Ўзбекистонда ишлаб чиқарилган сабзавот ва меваларнинг бир қисми Россия бозорига учинчи мамлакатлар маҳсулотлари номи билан бошқа мамлакатлардан транзит сифатида кириб келган ва Россия импорт статистикасида ўз аксини топмаган (масалан, олча импорти). Шу билан бирга, Америка Қўшма Штатлари (47,1 фоиз) ва Жоржия (19,2 фоиз) каби мамлакатларга мева-сабзавот экспорти сезиларли даражада ўсган.\nЎзбекистон Россиядан карам импорти бўйича 2020 йил январь-март ойларини қамраб олган даврда Хитойдан кейин иккинчи ўринни эгаллади. Туркиядан лимон импортида Марокаш ва Мисрдан кейин тўртинчи ўринни эгаллади. Янги гулкарам ва брокколи экспорти 2-3 баравар ошди, Россия бозорига ўзбек олхўри экспорти ўсди. Ўзбек қуритилган ўрикларини экспорт қилишда 5 баравар кўпайди. Бу Европа Иттифоқи экспортчилари орқали Ўзбекистон, Тожикистон, Арманистон ва Хитой бўлиб, ушбу қуритилган меваларни Туркияга Россиядан кейин экспорт қилувчилар рўйхатида иккинчи ўринни эгаллашга имкон берди. Россияга Ўзбекистоннинг музлатилган мевалари экспорти 3 баравар, янги сабзи экспорти эса 3,5 баравар ошди.\nЎзбекистоннинг озиқ-овқат сиёсати\nЎзбекистондаги давлат озиқ-овқат сиёсати асосан аҳолининг даромад даражасини ҳисобга олиниб, ишлаб чиқариши орқали озиқ-овқат хавфсизлигини таъминлашга қаратилган. Мамлакатнинг ички ишлаб чиқариши аҳолининг гўшт ва сут маҳсулотлари, сабзавот, мева ва полиз маҳсулотларига бўлган эҳтиёжини тўлиқ қондиради. Ички ишлаб чиқариш шакар, ўсимлик мойи, дон ва картошкада етарли эмаслиги кузатилмоқда.\nКоронавирус пандемияси даврида Ўзбекистон озиқ-овқат савдосини чекламаган кам сонли давлатлардан биридир. Қолаверса, пандемия даврида мамлакат нафақат аҳолининг сифатли озиқ-овқат маҳсулотларига эга бўлишидаги муаммоларнинг олдини олишда, балки жаҳон озиқ-овқат бозорларида юқори экспорт салоҳиятини муваффақиятли сафарбар этди. Бундан ташқари, карантин чекловлари даврида аҳолини тўғридан-тўғри қўллаб-қувватлаш чоралари иқтисодиётнинг пасайишини юмшатди ва шунингдек, Ўзбекистон учун озиқ-овқат маҳсулотларининг иқтисодий имкониятларининг ошишига олиб келди.\nЎзбекистонда қишлоқ хўжалиги тармоқларида ишлаб чиқариш ва унумдорликни ошириш билан бир қаторда қўшимча чоралар кўрилмоқда. Озиқ-овқат саноатини бошқариш тизимини такомиллаштириш, хусусан, маҳаллий озиқ-овқат маҳсулотларини ишлаб чиқариш бўйича чоралар кўрилмоқда, масалан, ички ва ташқи бозорларда юқори даражадаги хавфсизликка эга бўлган рақобатбардош давлатнинг қўллаб-қувватлаш тизимини жорий этиш. Ушбу тадбирларга қуйидагилар киради:\nмева, сабзавот, гўшт, сут ва бошқа қишлоқ хўжалиги озиқ-овқат маҳсулотларини халқаро сифат стандартлари асосида қайта ишлашни кўпайтириш;\nмева, сабзавот, гўшт, сут маҳсулотлари ва бошқа қишлоқ хўжалик маҳсулотларини ишлаб чиқарувчи корхоналарнинг ушбу маҳсулотларни қайта ишлайдиган, ишлаб чиқарадиган ва сотадиган компаниялар билан ўзаро манфаатли алоқалари учун шарт-шароитлар яратиш;\nмева-сабзавот, гўшт, сут ва бошқа озиқ-овқат маҳсулотларини қайта ишлаш корхоналари ҳамда экспорт қилувчиларни керакли миқдордаги сифатли хомашё билан узлуксиз таъминлаш бўйича саъй-ҳаракатларни мувофиқлаштириш;\n«даладан дастурхонга» тамойили асосида озиқ-овқат маҳсулотларини ишлаб чиқаришни халқаро стандартлар талабларига мувофиқ равишда ошириш, ушбу стандартларга мос озиқ-овқат маҳсулотларини қайта ишлаш ва экспорт қилувчи ташкилотлар фаолияти соҳасини кенгайтириш, йўналтирилган маҳсулотлар экспортни сертификатлаштиришни тезлаштириш;\nзамонавий савдо-логистика марказларини ташкил этиш, жаҳон бозорларида маҳаллий озиқ-овқат маҳсулотларининг миллий брендини яратиш ҳамда рақобатбардошлиги ва экспорт салоҳиятини ошириш;\nмева-сабзавот, гўшт, сут, қишлоқ хўжалиги маҳсулотлари, озиқ-овқат ва қайта ишлаш корхоналари учун маҳаллий ва халқаро кўргазма ва ярмаркаларни ташкил этиш, маҳаллий маҳсулотларнинг халқаро бозорларда иштирокини янада ошириш ва дунё эътиборини бунга жалб қилиш;\nмева-сабзавот, гўшт, сут, қишлоқ хўжалиги озиқ-овқат маҳсулотларини етиштирадиган ва қайта ишлайдиган корхоналар учун «Қишлоқ хўжалиги инновацион тизимлари» (АИС) асосида замонавий билим ва кўникмаларга эга бўлган кадрлар тайёрлаш ва малакасини ошириш бўйича чоралар кўриш;\nқишлоқ хўжалиги маҳсулотлари ва озиқ-овқат маҳсулотларини ишлаб чиқаришда хорижий мутахассисларнинг кенг иштирокини таъминлаш.\nАмалга оширилаётган ислоҳотлар доирасида макроиқтисодий барқарорликни таъминлаш ва мамлакатнинг озиқ-овқат хавфсизлигига таҳдид туғилганда озиқ-овқат захираларини яратиш бўйича қадамлар қўйилди. Буларнинг барчаси сўнгги йилларда олиб борилган мунтазам ва изчил ишлар ҳамда карантин чекловлари пайтида фавқулодда чоралар туфайли амалга оширилди.\nТашқи таъсир ва зарбаларга чидамли, озиқ-овқат маҳсулотларига бўлган ички талабни ҳам, тижорат шерикларининг ташқи талабларини ҳам қондирадиган барқарор озиқ-овқат тизими шакллана бошлади.\nЎзбекистонда олиб борилаётган озиқ-овқат сиёсати муваффақиятининг далилларидан бири бу дунё давлатларининг озиқ-овқат хавфсизлиги даражасида Ўзбекистоннинг мавқеининг яхшиланиши. Шундай қилиб, Халқаро Озиқ-овқат индекси маълумотлари ҳамда «The Economist Intellegence Unit» таҳлил агентлигига кўра, Ўзбекистон 2018 йил (80-ўрин)га нисбатан 2019 йилда 9 поғонага кўтарилиб, дунёда 71-ўринни эгаллади. Таъкидлаш жоизки, ушбу чора-тадбирларнинг барчаси Ўзбекистонга 2030 йилгача Барқарор ривожланиш мақсадлари соҳасида миллий мақсад ва вазифаларига эришишга имкон беради. Хусусан, озиқ-овқат хавфсизлигининг иккинчи мақсадини мустаҳкамлаш, овқатланишни яхшилаш ва қишлоқ хўжалигининг барқарор ривожланишига кўмаклашиш.\nШундай қилиб, Ўзбекистон тўйиб овқатланмаслик даражасининг пасайишига кўра, Марказий Осиёдаги энг яхши давлатлардан бири ҳисобланади. Кўриб чиқилаётган FAO 2020 ҳисоботига кўра, 2004–2006 йилларда Ўзбекистонда тўйиб овқатланмасликнинг тарқалиши 14,9 фоизни ташкил этган бўлса, 2017-2019 йилларда бу кўрсаткич 2,6 фоизгача пасайган. Таққослаш учун – Қозоғистонда кам овқатланиш 2,5 фоиздан кам, Қирғизистонда 6,4 фоиз ва Туркманистонда 4 фоиз.\nЎзбекистонда 5 ёшгача бўлган болаларда тўйиб овқатланмаслик даражаси атиги 1,8 фоизни ташкил этиши ва Марказий Осиё мамлакатлари орасида энг паст кўрсаткич эканлиги диққатга сазовордир (2019 йил маълумоти). Таққослаш учун – Қозоғистонда 5 ёшгача бўлган болаларнинг тўйиб овқатланмаслик даражаси 3,1 фоиз, Қирғизистонда 2,0 фоиз, Тожикистонда 5.6 фоиз ва Туркманистонда 4.2 фоиз.\nБундан ташқари, Ўзбекистонда болаларнинг кечиктирилган ўсиши тарқалишини камайтириш бўйича сезиларли ютуқларга эришилди. 5 ёшгача бўлган болаларнинг ўсиш кечикиши даражаси Ўзбекистонда 2012 йилда 19,6 фоиз бўлса, 2019 йилда бу кўрсаткич 10,8 фоиз га камайди. Таққослаш учун – Қозоғистонда бу кўрсаткич 8,0 фоиз, Қирғизистон 11,8 фоиз, Тожикистон 1/7,5 фоиз ва Туркманистон 11,5 фоиз.\nОзиқ-овқат тизимлари саммитидан кутишлар\nПандемия оқибатида Жаҳон озиқ-овқат тизимидаги узилишлар ва озиқ-овқат инқирозининг кўпайиши дунёдаги барча мамлакатларнинг ҳукуматларини соҳа тизимини ўзгартириш зарурлигига қарши қўйди ва озиқ-овқат хавфсизлигини таъминлаш бўйича халқаро миқёсда тан олинган янги ҳаракатларни ривожлантиришни талаб қилади.\nЎзбекистонда озиқ-овқат хавфсизлигини таъминлашга қаратилган чоралар пандемия пайтида ва ундан кейин миллий иқтисодиётни барқарорлаштириш бўйича инқирозга қарши чоралар дастурининг устувор йўналиши ҳисобланади. Шу билан бирга, глобал озиқ-овқат инқирози юзага келиши мумкин бўлган шароитда чиқиндиларни йўқ қилишда ишлатиладиган усулларни, шунингдек, озиқ-овқат маҳсулотларини ишлаб чиқариш, қайта ишлаш, сотиш ва истеъмол қилишни тезда қайта кўриб чиқиш жуда муҳимдир. Бу Ўзбекистонни озиқ-овқат тизимларини янада инклюзив, барқарорлаштириш ва ўзгартириш учун бурилиш нуқтаси бўлиши мумкин.\nШу нуқтаи назардан, Ўзбекистоннинг 2021 йилги озиқ-овқат тизимлари саммитидаги иштироки аҳолининг тез ва қисқа муддатли эҳтиёжларини қондиришга қаратилган қатор устувор чора-тадбирлар доирасида миллий озиқ-овқат тизимини ривожлантиришни давом эттиришга имкон беради. Oзиқ-овқат тизимлари саммитида иштирок этиш Ўзбекистон учун бир қатор янги имкониятларни тақдим этади.\nБиринчиси, озиқ-овқат тизимини қайта қуриш бўйича қўшма тадбирларни амалга оширишда халқаро ташкилотлар билан ҳамкорликни кенгайтириш ҳамда минтақавий, глобал миқёсда озиқ-овқат тизимларини ўзгартириш бўйича таклифларни ишлаб чиқишда иштирок этишда ўз ҳиссасини қўшиш имкониятидир.\nУшбу саммитда иштирок этиш дунё ҳамжамиятини мамлакатда озиқ-овқат хавфсизлигини таъминлаш бўйича олиб борилаётган сиёсат тўғрисида хабардор қилиш ва қишлоқ хўжалиги саноатини муваффақиятли ислоҳ қилиш бўйича тажриба ва ютуқларни алмашиш демакдир.\nҚолаверса, бу Марказий Осиё мамлакатлари ўртасидаги ҳамкорликни мустаҳкамлаш учун давлатлар ҳамкорлиги ва ташаббусларини янада кучайтиришга йўл очади. Амалга ошириладиган қўшма ишлар минтақадаги мамлакатларнинг саъй-ҳаракатларини бирлаштиради, хабардорликни оширади ва барқарор озиқ-овқат тизимларига эришиш бўйича кенг мажбуриятлар ва аниқ ҳаракатлар келишилганини ифода этади.\nОбид Ҳакимов, Иқтисодий тадқиқотлар ва ислоҳотлар маркази директори


Роналдунинг голи "Реал"га жаҳон рекордини келтирди\n14 март, 2017, 09:20\nИспания чемпионатида пешқадамлик қилаётган "Реал" жорий мавсумда кўплаб рекордларни йўққа чиқариб, ўзининг юксак кўрсаткичларини тарихга муҳрламоқда. Испания Ла лигасининг навбатдаги турида жамоа етакчиси Криштиану Роналдунинг "Бетис" дарвозасига киритган голи "Реал" учун жаҳон рекордини тақдим этди.\nАввалроқ "Реал" кетма-кет учрашувда гол уриш бўйича азалий рақиби "Барселона"нинг 44 та ўйиндан иборат рекордини йўққа чиқарган эди.\nҲар бир учрашувда гол уриш анъанасини давом эттираётган "Реал" энди бу рекордни жаҳон миқёсида ўрнатди. Роналдунинг аниқ зарбаси эвазига мадридликлар кетма-кет 48 та учрашувда рақиб дарвозасини ишғол қилди. Ҳозиргача бу натижа дунёнинг бирорта жамоасига насиб этмаганди.\nАввалги рекорд Португалиянинг "Бенфика" жамоасига тегишли бўлиб, бу клуб футболчилари 1963 йилнинг декабиридан 1965 йилнинг январигача узлуксиз 47 та ўйинда рақиб дарвозасига гол урган.\n"Реал"нинг голли серияси ҳали узулгани йўқ. Кейинги учрашувда мадридликлар яна гол урса, жаҳон рекорди яна янгиланади.


Қалбим нурга тўлдирдинг, фароғат ойи – Сурхон тонги\nБош саҳифа / Жамият / Қалбим нурга тўлдирдинг, фароғат ойи\nИюн 5, 2019\tЖамият Изоҳ қолдириш 567 Кўрилди\nСавобим-гуноҳим билдим-билмадим. Савобнинг қадрига етдим-етмадим. Рўзамни ҳалоллаб тутдим-тутмадим. Аллоҳ фарзин ижро этдим-этмадим. Эй, Аллоҳнинг шариф, шараф-шон ойи, мени ташлаб кетма, Рамазон ойи!\nЙиғлайман туну кун, кўкда нигоҳим. Балки сенга етар нола-ю оҳим. Кечир, билиб-билмай қилган гуноҳим. Юрак манзилида ягона шоҳим. Чунки сен муаззам маърифат ойи. Мени ташлаб кетма мағфират ойи.\nИстадим Аллоҳнинг садоқатини. Бандасига меҳру шафоатини. Азиз кўрдим фарзанд саодатини. Ҳалолликдан топдим тан роҳатини. Мен сенга шеър ёздим бахт-омад ойи. Мени ташлаб кетма, муҳаббат ойи.\nИмон-эътиқоди бутун одамлар, бир-бирига бу ой яхшилик тилар. Барча иллатлардан ўзини тияр. Қалбида имоннинг нурини ёяр. Бунчалар сирлисан, диёнат ойи? Мени ташлаб кетма, ҳидоят ойи.\nБир томчи сув экан танангга роҳат. Бир оғиз нон билан қилдим қаноат. Сездим ёр қадрини, қилдим итоат. Олиб қочди мендан ўзин надомат. Хайру саховатнинг кафолат ойи. Мени ташлаб кетма, саодат ойи.\nДилимни тарк этди гина ва ҳасад. Тилимни тарк этди туҳмат-ла ғийбат. Қалбимга ҳукмрон сабр ила тоқат. Улашдим синглимга бир кафт саховат. Ўзни енгил сездим, каромат ойи. Мени ташлаб кетма, қаноат ойи.\nЁлғиз Эгам ўзи барин гувоҳи. Туну кун Тангримнинг бизда нигоҳи. Унга аён бақо-фано дунёси. Бунга шукронамнинг йўқ интиҳоси. Доим юрагимда фазилат ойи. Мени ташлаб кетма, назират ойи\nУмр дунёсида ҳақиқат талош. Аллоҳ, паноҳимсан, бер, менга бардош. Она ер қўшиғи бунчалар дарддош. Шамол ҳам, ёмғир ҳам мен билан сирдош. Адашмагайсан ҳар йил омонат ойи. Мени ташлаб кетма, адолат ойи.\nҲар ким ўз дардини айтиб йиғлайди. Биров билиб, биров билмай инграйди. Сенинг кароматинг қалбим илғайди. Ҳақдан бехабарлар бағрим тиғлайди. Ҳамиша сирлисан, шаҳодат ойи. Мени ташлаб кетма, нафосат ойи.\nБўлмайин бехабар, бўлмайин гумроҳ. Умрим яхшиликка айлайин ҳамроҳ. Шокир қалбим билан этайин тақво. Таваккалим сенга, эй бори Худо. Пайғамбар умматин хуш иззат ойи. Мен ташлаб кетма, назокат ойи.\nРуҳим тетиклашди, завқим бир дунё. Умрим новдасида изладим зиё. Аллоҳ мададкорим, бошқаси рўё. Ҳар нафасим мени қутлайди гўё. Кўз ўнгимда қурир адоват сойи. Мени ташлаб кетма, ҳаловат ойи.\nСезяпман Аллоҳнинг барокатини. Қуёшнинг ҳайбатли ҳароратини. Заминда инсоннинг асоратини. Ножўя қадамлар кароҳатини. Барча сени дейди риъоёт ойи. Мени ташлаб кетма, кибриё ойи.\nБу ойда мағлубдир зулму қабоҳат. Юракда барқарор сабру матонат. Малаклар хонишда субҳи сабоҳат. Холис Аллоҳ учун қилиб ибодат. Мусулмонга ихлос, жасорат ойи. Мени ташлаб кетма фароғат ойи.\nЖаннат эшиклари очилган ойим. Дўзах эшиклари ёпилган ойим. Сенга битикларим – сенга нидойим. Келгуси йил юз кўришайлик, илоҳим. Мусулмон аҳлининг пурҳурмат ойи. Қалбимни тарк этма, мурувват ойи…\nОлдинги Академиклар тажрибасидан фойдаланайлик\nКейинги Элдан кам бўлмайсиз


3 апрель, 2021, 23:53\nТеглар:Рўзиқул Бердиев | Насаф | Турон\nБозоров кейинги ўйинларга керак.\nБугун Суперлиганинг 4-турида “Насаф” ўз майдонида “Турон”ни 4:0 ҳисобида мағлубиятга учратди. Ўйиндан сўнг ўтказилган матбуот анжуманида мезбонлар устози Рўзиқул Бердиев иштирок этди ва ўзининг ўйин ҳақидаги фикрларини билдириб ўтди.\n-Авваламбор, мавсумдаги биринчи ғалаба билан мухлисларимизни табриклаймиз. Биз ҳар доим сифатли ўйин намойиш этишга ҳаракат қиламиз. Ўйиндан олдин йигитларга бугунги рақибмиз асосан ҳимоявий ўйин ташкил этиши ва бу орқали бизни асабийлаштириши мумкинлигини айтгандик. Шу сабабли, футболчиларга асабийлашмасдан, ўз ўйинимизни кўрсатиш бўйича кўрсатма бергандик. Буни йигитларимиз амалда яхши бажаришди. Асосийси, ўйинга бўлган руҳий тайёргарлик яхши бўлди.\nРақиб дастлабки 20-25 дақиқа яхши қаршилик кўрсатди. Аммо биринчи голдан сўнг, устунлик тўлиқ биз томонда бўлди. Шундан сўнг, йигитларимиз йирик ҳисобдаги ғалабани таъминлади.\nОйбек Бозоровнинг жароҳати жиддий эмас. У кейинги ўйинларда бизга керак. Ҳозир жароҳат қай даражада жиддий эканини шифокорлар билан гаплашамиз.


«ТАЪЛИМ ТЎҒРИСИДА»ГИ ҚОНУННИНГ - Ўзбекистон овози газетаси\n«ТАЪЛИМ ТЎҒРИСИДА»ГИ ҚОНУННИНГ\nНавоий вилоятидаги ижроси кўриб чиқилди\nХалқ депутатлари Навоий вилоят Кенгашидаги ЎзХДП гуруҳининг навбатдаги йиғилишида 2016 йилга мўлжалланган амалий Ҳаракат дастурига асосан «Таълим тўғрисида»ги Қонун ижроси билан боғлиқ масала кўриб чиқилди.\nҚайд этилдики, бугунги кунда таълим тизимини янада такомиллаштириш ўқитишнинг замонавий усулларини амалиётга татбиқ этиш борасида вилоятда қатор ишлар қилинмоқда.\nЎтган йили 18 умумтаълим мактаби, 4 академик лицей ва касб-ҳунар коллежи, 6 болалар спорти объекти, 10 мактабгача таълим муассасаси фойдаланишга топширилди. Бу ишлар учун 60 миллиард сўм маблағ сарфланди.\nМасалан, Кармана туманидаги «Боғишамол» маҳалласида 420 ўринли, Хатирчи туманининг Амир Темур маҳалласида ҳар бири 180 ўринли 2 янги мактаб қурилиб, ўқувчилар ихтиёрига топширилди. Шунингдек, Навбаҳор туманида ёпиқ сузиш ҳавзаси қурилиши ниҳоясига етказилган бўлса, Навоий шаҳрида имконияти чекланган болалар учун ихтисослаштирилган мактаб-интернатнинг 240 нафар ўқувчига мўлжалланган ўқув биноси реконструкция қилинди.\nҚонун ижроси билан боғлиқ ахборот эшитилгандан сўнг халқ депутатлари вилоят Кенгашидаги ЎзХДП гуруҳи раҳбари Нормурод Исоқов, партия гуруҳи аъзолари Муҳаббат Темирова, вилоят партия кенгаши раиси Акмал Асатов музокарага чиқиб, «Таълим тўғрисида»ги Қонун ижроси юзасидан партия гуруҳи олиб борган назорат-таҳлил натижалари ҳақида маълумот беришди. Жойларда ечимини кутаётган масалаларни ҳал қилиш бўйича тегишли таклифлар билдиришди.\n— Эришилган ютуқлар ҳаммамизни қувонтиради, албатта. Лекин айрим таълим масканларида қилиниши лозим бўлган ишлар ҳам йўқ эмас, — дейди халқ депутатлари Навоий вилоят Кенгашидаги ЎзХДП гуруҳи аъзоси Иба Наризова. — Биз тегишли масалаларда таклифларимизни бердик. Хусусан, истеъдодли болаларни қўллаб-қувватлаш бу борада ўқитувчиларнинг масъулиятини янада кучайтириш зарур, деб ҳисоблаймиз.\nХалқ депутатлари вилоят Кенгашидаги партиямиз гуруҳи қонун ижроси бўйича олиб борилаётган ишларни тизимли равишда ўрганиш, унинг натижаларини доимий комиссия ва сессия муҳокамасига олиб чиқиш ҳақида қарор қабул қилди.


"Навбаҳор" бу йил чемпионлик учун курашиши қийин", "4 ойлик фарзандим билан футбол ўйнардим" ва янги мавсум ҳақида Зарина Ходжаева билан интервью\nSPORTS.uz эксклюзив интервьюларни давом эттиради. Бизнинг навбатдаги суҳбатдошимиз "Навбаҳор-W" клуби вакиласи Зарина Ходжаева. Футболчимиз футболга кириб келиши, жамоасининг янги мавсумга тайёргарлиги ва бошқа мавзулардаги саволларга жавоб берди.\nАссалому алайкум, Зарина. Янги футбол мавсуми бошланишга яқин. "Навбаҳор-W" клуби унга қандай тайёргарлик олиб бормоқда.\n— Биз машғулотларни 5 февраль куни Уйчи туманидаги базада бошладик. Бу йил жамоамизнинг асосий таркибини ёшлар билан тўлдирдик.\nЎтган йили машғулотлар ўтказилмагани ҳақида гап-сўзлар тарқаган эди. Шу ростми?\n— Йўқ. Аксинча, ўтган йили машғулотлар жуда зўр бўлганди. Ҳамма футболчилар бир-биримизни тушуниб, битта оила бўлиб ўйнардик. Афсуски, бу сафар жамоамиз ёшларга эътибор қаратгани учун ўтган йилгига қараганда бироз қийинроқ бўлади. Клуб таркибида эски қизлардан 6 та қолган. Бу йилдан бошлаб ўзимизни наманганлик қизларни майдонда синаб кўрамиз.\nДемак, жамоада ёшартириш ишлари олиб борилмоқда. Шундайми?\n— Ҳа, шунақа бўлди, афсуски. Тўғриси, ҳамма қизларни ушлаб қололмадик. Сарвиноз Камилжанова ва Муқаддам Абдуллаева каби яхши футболчилар бошқа клублардан таклиф келгани туфайли жамоани тарк этди.\nФутболдаги фаолиятингиз ва қандай қилиб "Навбаҳор"га келганингизни айтиб берсангиз.\n— Ёшлигимдан футболни яхши кўрганман ва мактабда болалар билан тўп тепиб юрардим. 11 ёшларда эдим, кўчада футбол ўйнаб юрганимда футболчи қизлар ўтиб кетаётган бўлган. Мураббий Эдита Мирабидова кўриб қолган ва қизиқиб, жамоага чақирган. У пайти клубнинг номи "Гулбаҳор" эди. Уйдагиларим билан гаплашдим, онам аввал қаршилик қилди, лекин қизиқишимни кўриб рухсат берди. 2000 йилдан бошлаб футбол билан профессионал тарзда шуғуллана бошладим.\nҚачондан учрашувларда майдонга туша бошладингиз?\n— 2000 йилдан жамоа билан машғулотга киришган бўлсам, 5 ёки 6 ой ўтар-ўтмас ўйинда майдонга туша бошладим. Шу йили бронза медалини қўлга киритдик. 2001 йил мини-футболдан кумуш медалга лойиқ, деб топилдик. Бир-икки йил яхши натижалар кўрсатдик, лекин "Гулбаҳор" тарқатиб юборилди.\nКейинги фаолиятингиз нима бўлди?\n— Кейинги фаолиятимни "Андижанка" билан боғладим. Ундан сўнг "Бухоро", "Семурғ" ва "Навоий" клубларида тўп тепдим.\nБилишимизча, турмуш қургансиз?\n— Ҳа, турмуш қурдим, ҳозир битта ўғлим бор. Турмушга чиқаним сабабли, "Навбаҳор-W" клубига қайтиб келдим ва бугун ҳам шу жамоада футбол ўйнаяпман. 2019 йилда фарзандли бўлганим учун 1 йил майдонга тушмадим. Тўғрироғи, 4 ойдан кейин машғулотларга киришганман ва 2020 йилда клуб билан яна шартнома имзолаганман.\nТўғриси, "шок" ҳолатидаман. Шунчалик тез футболга қайтдингизми?\n— Ҳа, футбол ҳаётимнинг мазмунига айланиб улгурган ва шу сабабли, сабр қила олмадим. Аслида, 3 ойда югуришни бошлаган эдим, 5-ойга бориб ўйнаб кетдим. Осон бўлмади, лекин ҳаракат қилдим, ўз устимда ишладим. Аввал мураббийимиз таркибга қўшмади, машғулотларда ўзимни кўрсатдим. Кейин мураббий ўйнаб кета олишимга ишонди ва асосий таркибда майдонга тушира бошлади. Захирада ўтириш жуда қийин бўлар эди, чунки олдин ҳеч ҳам бундай ҳолат бўлмаган.\nОдатда, қизлар турмушдан сўнг футболни тарк этади. Кимгадир турмуш ўртоғи рухсат бермайди, кимнингдир оилавий шароити тўғри келмайди. Лекин сиз фарзандингиз билан ҳам футбол ўйнаяпсиз...\n— Албатта, бу жуда қийин. Чунки уй ишлари, фарзандим билан вақт ўтказишим керак. Лекин тушунадиган оила бўлса, ҳамма тарафлама ёрдам беради. Мен учун футбол бутун ҳаётимга айланиб қолган. Шунинг учун турмуш ўртоғим тушуниб, менга ёрдам беришга ҳаракат қиладилар. Бизни клубимизда Марҳабо Жўраева, Матлуба Мунавварова ва мен оила қурганмиз. Ҳозир учаламизни ҳам биттадан ширин фарзандимиз бор.\nТурмуш ўртоғингиз ҳам футболчими ёки қайси касб эгаси?\n— Турмуш ўртоғимнинг спортга умуман алоқаси йўқ. Лекин ўйинларимга келиб, қўллаб-қувватлаб турадилар. Нима иш қилишлари эса сир бўла қолсин.\nБугун Зарина футболга ва фарзандига қандай қилиб вақт ажратмоқда? Бунинг сири билан бўлишсангиз?\n— Оила қурганимга 9 йил бўлди. Фарзандим туғилмасидан олдин барча ишларга улгурар эдим. Лекин ҳозир сал қийинроқ бўляпти. Машғулот вақтида опам ўғлимга қараб турадилар.\nФутболчилик фаолиятингизни якунлаганингиздан сўнг, футболга оид соҳада ишлаш ниятингиз борми?\n— Албатта, шундай ниятим бор. Яъни мураббий сифатида фаолият олиб бормоқчиман. Лекин бу ҳақида ўйлашга бироз эрта, бироз вақт футбол ўйнаш ниятидаман.\n"Навбаҳор-W" янги мавсумда чемпионлик учун курашадими?\n—Худо хоҳласа, шунга ҳаракат қиламиз. Лекин бу йилги таркибимиз аввал айтганимдек, жуда ёш. Янги жамоадошлар билан ҳали майдонда бирга ўйнамадик. Олдиндан бирор гап айта олмайман.\nЗарина, самимий суҳбатингиз учун ташаккур. Сиз ва жамоангизга омад тилайман.


ИЛМ ДУНЁДАН АФЗАЛ – oliymahad.uz\nИЛМ ДУНЁДАН АФЗАЛ\nБу дунёда ҳам, охиратда ҳам иймонли илмли зотларнинг мартабаси улуғ бўлади. Худои таборак ва таоло иймонли ва илмли кишиларни Ўзининг китобида мақтаб дейди: “Аллоҳ таоло сизлардан иймон келтирганларнинг ва илм берилганларнинг даражаларини кўтаради”.\nИбн Аббос разияллоҳу анҳу дан ривоят қилинади: Расулуллоҳ соллаллоҳу алайҳи васаллам дедилар: “Мен илмнинг шаҳри бўлсам, Али унинг дарвозасидир”.\nШу ҳадисни эшитиб, бир нечта хорижийлар ҳасад қилиб айтдиларки: “Ўн киши танҳо-танҳо бориб бир масалани сўраймиз, агар ҳар биримизга бошқа жавоб берса, Муҳаммадни сўзлари ростлиги маълум бўлади ва Али олимлиги аниқланади, аммо бир хил жавоб берса демак ҳамма гап ёлғон бўлади”, деб имтиҳон қилмоқни маслаҳат қилдилар. Биринчиси ҳазрати Али розияллоҳу анҳу олдиларига келиб: “Эй Али, илм афзалми бойлик афзалми”, деб савол берди. Ҳазрати Али розияллоҳу анҳу дедилар:\n– Илм пайғамбарлардан қолган меросдир, аммо бойлик Қорун, Шаддод ва Фиръавн ва уларга ўхшаш кофирлардан қолган меросдир.\n“Эй Али, илм афзалми бойлик афзалми”, сўради иккинчиси.\n– Илм кишига ҳамма балолардан сақловчи қўрғондир, у сенга қўрғон бўлади, аммо бойликка эса сен ўзинг қўрғон бўласан.\n“Эй Али, илм афзалми бойлик афзалми”, сўради учинчиси.\n– Бой бўлган кишининг душмани кўп бўлур, илмлик зотнинг дўстлари бисёр бўлур.\n“Эй Али, илм афзалми бойлик афзалми”, сўради тўртинчиси.\n– Бойликни сарф қилсанг камайиб кетаверади, аммо илмни сарф қилишинг сари кўпаяди.\n“Эй Али, илм афзалми бойлик афзалми”, сўради бешинчиси.\n– Бойлиги бўлган кишини бахиллик ва зиқналик сифати билан ёд қиладилар. Илмлик кишини эса улуғлик ва ҳурмат ила ёд қиладилар.\n“Эй Али, илм афзалми бойлик афзалми”, сўради олтинчиси.\n– Бойликни ўғридан эҳтиёт қилиш керак, аммо илмни эҳтиёт қилиш шарт эмас, чунки уни ўғри ололмайди.\n“Эй Али, илм афзалми бойлик афзалми”, сўради еттинчиси.\n– Бойлиги бор кишини қиёматда молининг ҳисоб китоб қилинади, аммо илмлик кишини илмидан ҳисоб олинмайди.\n“Эй Али, илм афзалми бойлик афзалми”, сўради саккизинчиси.\n– Бойлик кўп турса эскириб, чириб йўқ бўлиб кетади, аммо илм кўп турган сари қувват ҳосил қилади.\n“Эй Али, илм афзалми бойлик афзалми”, сўради тўққизинчиси.\n– Бойлик дегани қалбни қорайтириб, хира қилади. Илм дилни равшан ва мунаввар қилиб нурли қилади.\n“Эй Али, илм афзалми бойлик афзалми”, сўради ўнинчиси.\n– Одамни моли кўп бўлса, унга маст бўлиб, Фиръавндек даъвои Худолик қилади. Агар кишининг илми кўп бўлса, пайғамбарлардек шикасталик ила бандалик қиладилар.\nШундан сўнгра хорижийлар ҳаммалари ҳазрати Алини олимликларига ва Пайғамбар алайҳи саломнинг ростгўйликларига иймон келтириб мусулмон бўлдилар. Ҳазрати Али розияллоҳу анҳу уларга қараб: “Агар сизлар мени умрим тамом бўлгунча ушбу сўздан сўрасангизлар эди, ҳар бирингизга бошқа-бошқа жавоб берардим”, дедилар.\nФақиҳ Абу Лайс Самарқандий айтадилар: “Ким олимнинг олдига келиб, у билан бирга ўтирса, унинг илмини эгаллашга қодир бўлмаса ҳам, унга 7 яхшилик бор:\nОлимнниг олдида ўтирганларга Худонинг раҳмати тушади, демак, унга ҳам шу раҳматдан насиба етади.\nҲар бир қўйган ва кўтарган қадами гуноҳлари учун каффорат бўлади, даражасини юксалтиради ва яхшиликларини зиёда этади.\nҲасан розийаллоҳу анҳу Расулуллоҳ соллаллоҳу алайҳи ва салламдан ривоят қилади: “Илм икки хил бўлади. (Биринчиси) қалбдаги илм, мана шу манфаатли илмдир. (Иккинчиси) тилдаги илм, буниси эса Аллоҳнинг махлуқотларига (яъни, бандаларига) ҳужжатидир”\nҚалб илми бу илми шариат, охират илми, қиёматда бизга фойда берадиган, тақвога олиб борувчи илмлар. Мана шуниси қиёмат кунида манфаатли илмдир. Тилдаги илм бу мана шу дунёмизга керакли бўладиган илмлар. Бизнинг ҳаётимиз осон кечишига ёрдам берадиган илмлар. Тижорат илми, тиббиёт илми, деҳқончилик илми, фалакиёт ва муҳандислик илми ва ҳоказо… бу илмларсиз ҳам бу дунёда хотиржам бўлолмаймиз. Хотиржам бўлолмадикки, ибодат ҳам ўзига яраша бўлади. Шунинг учун ҳам Пайғамбаримиз соллаллоҳу алайҳи ва саллам деганлар: “Илмни Хитойда бўлса ҳам ўрганинглар, чунки илм ўрганиш ҳар бир мусулмонга фарздир”. Ҳар бир фарзанди зурриётимизга бизлар аввало ҳар бир ишни инсоф билан бажариши учун Худони танитишимиз лозим. Қилаётган ишларини ўзидан аввал миллатни ўйлаб бажариши учун Пайғамбаримиз соллаллоҳу алайҳи ва салламнинг ҳадисларини ўргатишимиз зарурдир.\nҲасан Басрий роҳматуллоҳи алайҳдан ривоят қилинади: Расулуллоҳ соллаллоҳу алайҳи васаллам дедилар: “Олим бўл ёки ўрганувчи бўл ёки эшитувчи бўл ёки илм аҳлининг мухлиси бўл, аммо бешинчиси бўлма ҳалок бўласан”, деб марҳамат қилдилар Расулуллоҳ соллаллоҳу алайҳи ва саллам. Мен Ҳасан Басрийдан: “Бешинчиси ким?” деб сўраганимда: “Ўзидан янгилик чиқарувчи”\nБуюк машойихларимиз дейдилар: “Ким агар фарзанди олим бўлишини истаса, бечора ҳол бўлган шариат олимларини йўқлаб, қарашиб юрсин, уларни иззат – ҳурмат қилсин, уларга ўзинниг саховатини кўрсатсин ана шунинг баракотидан фарзанди олим бўлади, агар фарзанд олим бўлолмаса, аниқ набираси олим бўлади”.\n3- босқич талабаси Аллаберганов Аллаберган\n1052200cookie-checkИЛМ ДУНЁДАН АФЗАЛno\nОлдингиНуҳ алайҳиссаломга берилган ўнта хусусиятКейингиИСТИВО МАСАЛАСИ: САЛАФ ВА ХАЛАФ УЛАМОЛАР ИМОМ АШъАРИЙ ВА ИМОМ МОТУРИДИЙ БИЛАН ЯКДИЛ БЎЛГАНЛАР (иккинчи мақола)


Бахтиёр АШУРМАТОВ: «ТЕНГКУЧЛИ РАҚИБЛАР ЎЙИНИДА ОМАД «ДИНАМО»ГА КУЛИБ БОҚДИ»\n«Динамо» - «Навбаҳор» (2:1) учрашувидан сўнг дастлаб «Навбаҳор»бош мураббийи Бахтиёр Ашурматов учрашув борасида фикрлашди.\n- Бугун тенгкучли бўлган рақиблар ўртасида ўйин бўлди. Ҳар икки жамоага ҳам ўйиндан олдин очко жуда зарур эди. Ўйинни тенгкурашлар остида ўтди деган бўлардим. Фақатки «Динамо» яратилган имкониятларини голга айлантириб, ғалаба қозонишга эришди. Рақиб голи ўйин охирида киритилгани учун бизда жавоб тўпини киритиш учун деярли вақт қолмаганди. Омад рақибларга кулиб боқди.\n- Учрашувнинг биринчи бўлимида Алишер Маҳмудовнинг жароҳати боис мажбурий ўзгаришга қўл урдингиз. Бу ўзгариш жамоа ўйинига салбий таъсир кўрсатдими?\n- Биринчи бўлим якунидаги ўзгаришни иккинчи бўлим бошида қилишни режалаштираётгандим. Чунки биз мағлубиятга учраётгандик. Шу боис иккита ҳужумчи билан тўп суришни ўйлаб, Улуғбек Бақоевни майдонга туширишни режалаштиргандим. Айтмоқчиманки, мажбурий ўзгариш ўйинимизга салбий таъсир қилгани йўқ.\n- Жамоа мавсум якунларига кўра ўз олдига қўйилган вазифани уддалай оладими?\n- Бу йилги шароитимиздан келиб чиқиб 6-ўринни олишни режалаштиргандик. Сўнгги икки ўйиндаги мағлубият эса бу вазифани бажаришни мушкул иш қилиб қўйди. Қолаверса, кучли бешликдан ташқарида қолган жамоалар орасидаги очколар фарқи катта эмас. Биз ҳар қандай ҳолатда ҳам мавсум сўнггига қадар бор куч ва имкониятимизни ишга соламиз.\nЎқилди (марта): 1680. Киритилган сана: 2015-09-13 00:00:00.\nДинамо-2019. Тақдимот маросими. Акмал Холмуродов


09 июл 2020, Тошкент вақти: 13:39\nШаҳрисабзнинг Улоч қишлоғида жанжал туфайли бошқа кунга қолдирилган сайлов 13 майда ўтказилди.\nШаҳрисабз туманидаги Улоч маҳалла фуқаролар йиғини раиси сайлови 13 май куни ўтказилди ва раис сайланди. Маҳалла аҳли бир қисмининг норозилиги туфайли сайлов 10 май куни ўтмай қолган эди.\nНорози томон вакили унинг ҳамфикрлари шикоятлари кўриб чиқилишига умид қилмоқда. “Маҳалла” жамғармасининг туман бўлими вакили норозиларнинг шикоятлари Фуқаролар йиғинлари раислари сайловини ташкил этиш ва ўтказишга кўмаклашувчи вилоят комиссиясига жўнатилганини билдирди.\nШу кунларда мамлакат бўйлаб Фуқаролар йиғинлари раисларининг навбатдаги сайлови ўтказилмоқда.\nУлочдаги сайлов жанжали\nОзодликнинг SizdanTelegram каналида Улоч маҳалласида яшайдиган аҳоли номидан келган хат эълон қилинган эди.\nУлоч маҳалласи таркибидаги Қани кўчасида яшовчи, “сайловни деб бошоғриқ ошириб олгани” учун исми айтилмаслик шарти билан Озодликка 14 май куни гапирган фуқаро хатда келтирилган ҳолатни қўшимча тафсилотлари билан айтиб берди.\nУнинг айтишича, қонунга биноан овоз берувчилар рўйхати тузилган, рўйхат билан кўпчилик танишган, сайлов 11 майга белгиланган эди. Бироқ сайлов негадир 10 май куни ўтказиладиган бўлди ва овоз бериладиган жойга аввалдан тузилган рўйхат эмас, балки янги, қандайдир бошқа рўйхатдагилар киритила бошлади ва шундан жанжал чиқди.\nУлоч маҳалласи, Қани кўчасида яшовчи сайловчининг айтишича, овоз берувчиларнинг янги рўйхатига эски раис ўз тарафдорларини киритган.\n10 май куни ўтмай қолган сайлов 13 майда ўтказилди ва раисликка Гулшан Одилова сайланди.\nРаисликка Гулшан Одилованинг 13 май кунги сайловда сайланганини “Маҳалла” жамғармасининг Шаҳрисабз туман бўлими вакили ҳам тасдиқлади.\nВакили сайловни ўтказиш Ишчи гуруҳига аъзо жамғарма ходими “можароларга қарамай, 13 май куни сайлов қонун доирасида ўтганини” билдирди. Унинг айтишича, норози томоннинг барча шикоятлари Фуқаролар йиғинлари раислари сайловини ташкил этиш ва ўтказишга кўмаклашувчи вилоят комиссиясига жўнатилган.\nКомиссия шикоятлар асосли, деган хулосага келса, 13 май куни ўтказилган сайлов натижалари бекор қилиниши мумкинми, деган саволга туман “Маҳалла” жамғармаси вакили “Нега бекор қилинар экан, ахир сайлов қонуний ўтдику?!” деб жавоб берди.\nОзодлик сайловда ғолиб чиққан Гулшан Одилова билан боғлана олмади.\nУлочдаги можаронинг "ҳиди" Жозибадан ҳам келиб турибди\nШаҳрисабз туманидаги Улоч маҳалласида содир бўлган сайлов жанжали Қумқўрғон туманидаги (Сурхондарё вилояти) Жозиба маҳалласида ҳам такрорланиш хавфи бор. Ҳар ҳолда шу маҳаллада яшовчи 67 яшар Сафар Хушвақтовнинг 14 май куни Озодликка айтганларидан шундай хулосага келиш мумкин.\nМаҳалла аҳолисининг турли гуруҳлари МФЙ раиси лавозимига ҳаммаси бўлиб 10 номзод кўрсатган. Номзодлар орасида Сафар Хушвақтовнинг номзоди ҳам бор. Унинг айтишича, “туман ҳокимлиги маҳаллага 1991 йилдан бери раислик қилиб келаётган Норқулов Сойибназарни қўллаб-қувватламоқда”.\nЖозиба маҳалласида сайлов 20 майга белгиланган.\n“Маҳалла” жамғармасининг Сурхондарё вилоят бўлими вакили Рўзимурод Авазовнинг 14 май куни Озодликка билдиришича, шу кунгача вилоятдаги маҳалла ва қишлоқ фуқаролик йиғинларининг 50 фоизидан кўпроғида сайловлар ўтиб бўлди.\nЖозиба маҳалласилик Сафар Хушвақтовнинг аризаси мазмунини эшитгач, Рўзимурод Авазов бундай деди:\n“Одамлар билиб-билмай, ҳар нарса деявериши мумкин. Ишчи гуруҳи номзодлар рўйхатини сайловга кўмаклашувчи комиссияга тақдим этади. Комиссия сайловга 10 кун қолганда рўйхатни ҳокимга тақдим этади. Сайловга 5 кун қолганда ҳоким ўз фикрини айтади”.\nОзодлик Сафар Хушвақтов билан овоз бериш кунига 6 кун қолганда гаплашди.\n"Раисликка ёшлар келмоқда"\nМаҳалла раислари сайлови бутун мамлакатда бўлгани каби Тошкент шаҳрида ҳам ўтмоқда.\nИнсон ҳуқуқлари ҳимоячиси Суръат Икромов Олмазор туманидаги Гурунчариқ маҳалласида яшайди. Бу маҳалла раиси сайлови ҳам 20 майга белгиланган. Икромовнинг айтишича, раисликка 7-8 кишининг номзоди кўрсатилган, лекин сайлов бюллетенига 4 кишининг исми киритиладиган бўлиб турибди.\nБу йилги сайловнинг аввалгилардан фарқи ҳақида гапирар экан, Суръат Икромов танлаш имкони берилаётганини эътироф этди:\n“Олдинлари, Каримов даврида ҳоким танлаган одамгина сайланарди ва у ўн йиллар ўтираверарди. Энди эса, масалан, бизнинг маҳалламизда бўлаётганидай, ёшлар ҳам келаяпти. Мен шунга хурсандман”.\n"Ҳозирча айрим техник муаммолар борлиги аниқланди"\nБош прокуратура матбуот хизматидан олинган маълумотга қараганда, фуқаролар йиғинлари раислари сайлови жараёнида ҳозирча жиддий қонунбузарликлар аниқлангани тўғрисида маълумот йўқ, бироқ айрим техник муаммолар борлиги аниқланган.\nЯнги таҳрирдаги қонун мағзи\nФуқаролар йиғини сайлови 2018 йилнинг октябрида янги таҳрирда қабул қилинган “Фуқаролар йиғини раиси (оқсоқоли) сайлови тўғрисида”ги қонунга биноан ўтказилмоқда.\nБош прокуратура матбуот хизматига кўра, янги таҳрирдаги қонуннинг мағзи будир:\nФуқаролар йиғини раиси (оқсоқолини) сайлаш яширин сайловчилар вакилларининг овоз бериши орқали амалга оширилади.\nФуқаролар йиғини раиси сайлови бўйича овоз бериш ўтказилаётганда фуқаролар йиғини иштирокчиларига сайлов бюллетенлари саноқ комиссияси томонидан берилади.\nБюллетень овоз берувчи томонидан яширин овоз бериш кабинасида тўлдирилади. Овоз берувчи тўлдирилган бюллетенни сайлов қутисига ташлайди.\nСайлов қутилари саноқ комиссияси томонидан сайловда иштирок этаётган вакилларнинг кўз ўнгида очилади.\nОвозлар саноқ комиссияси томонидан фуқаролар йиғини раиси (оқсоқоли) лавозимига ҳар бир номзод бўйича вакилларнинг кўз ўнгида санаб чиқилади.\nТошкентда маҳалла оқсоқоли сайлови театр томошасига айланди\nМаҳалла Оқсоқоли энди тадбиркорни ҳам назорат қилади\nОқсоқол кимга қайғуради: ҳокимгами ёки халққа?


Мирзиёевнинг китоби Туркияда нашр этилди. Китобга Эрдўған тақриз ёзган | Qalampir.uz\nМирзиёевнинг китоби Туркияда нашр этилди. Китобга Эрдўған тақриз ёзган\nЖамият\t27 Февраль 16:40 3194\nМирзиёевнинг Туркияга икки кунлик ташрифи энг муҳим жиҳатларига назар (махсус фоторепортаж)\nЎзбекистон Республикаси Президенти Шавкат Мирзиёевнинг танланган асарлари турк тилига таржима қилиниб, “Янги Ўзбекистон – келажаги буюк давлат” номи билан нашр этилди. Бу ҳақда Туркиянинг Ўзбекистондаги элчихонаси хабар бермоқда.\n“Шавкат Мирзиёев уч йил давомида кўплаб оташли нутқлар сўзлаган. Тарихий воқелик сифатида баҳоланувчи бу нутқлар аввало ўзбек ва рус тилларида, сўнгра кўплаб хорижий тилларга таржима қилиниб, китоб шаклида нашр этилган. Шуни таъкидлаш жоизки, “Янги Ўзбекистон –келажаги буюк давлат” китоби нашр этилгунга қадар Туркияда Ўзбекистондаги тез суратдаги ўзгариш ва ривожланиш ҳақида ёзилган ҳеч қандай асар йўқ эди”, дейилади хабарда.\nҚайд этилишича, мазкур китоб устида Туркия Республикаси Маданият ва туризм вазирлиги, Кутубхоналар ва нашриётлар Бош бошқармаси ва Туркия Республикасининг Тошкентдаги элчихонасининг Маданият ва Тарғибот бошқармасининг ташаббуси билан, профессор Др. Фират Пурташ бошчилигидаги гуруҳ фаолият олиб борган. Китобда Туркия Республикаси Маданият ва туризм вазири Меҳмет Нури Эрсой тарафидан муқаддима ёзилган. Шунингдек, Туркия Республикаси Президенти Ражаб Тойиб Эрдўған ҳам тақдимот китобга тақриз ёзган.\nУшбу китобнинг биринчи нашри 1000 нусхада чоп этилди. Унинг биринчи нусхаси Туркия Республикаси Президенти девонининг Халқ кутубхонаси очилиш маросимида ягона фахрли меҳмон сифатида иштирок этган Ўзбекистон Республикаси Президенти Шавкат Мирзиёевга совға қилинган.\nТуркия Республикаси Маданият ва туризм вазири Меҳмет Нури Эрсойнинг қайд этишича, “Ўзбекистонда амалга оширилаётган юксалиш ҳамласи ва Туркия билан ҳар қачонгидан кўра кучли шаклда ривожланаётган муносабатлар бу асар учун илҳом манбаи бўлган. Янги Ўзбекистоннинг ва ислоҳотларнинг меъмори бўлган Президент Муҳтарам Шавкат Мирзиёевнинг фикрларига асосланган бу асар Ўзбекистонни Онадолудаги турк китобхонларига яқиндан таништиришни мақсад қилган".\nТуркия Республикаси Президенти Ражаб Тойиб Эрдўған китоб ҳақида шундай дейди:\n“Ушбу китоб Ўзбекистон Президенти, қадрли биродарим Шавкат Мирзиёев номидан ўзини миллатига бағишлаган Ўзбекистоннинг бутун қаҳрамон фарзандларига армуғон қилинган”.\n“Умуман олганда, ушбу китобни ўқиганлар Шавкат Мирзиёевнинг ўзбек халқининг келажаги ва фаровонлиги, Ўзбекистон давлатининг мустақиллиги ва суверенитети учун қанчалик самимий, шижоатли раҳбар эканлигини кўришади. Президент Мирзиёев ўзининг демократик дунёқарашини бошқарув муносабатини ҳам акс эттирувчи етакчи. Адолат ва қонун устуворлигига ишонган давлат арбоби сифатида ўз фуқароларининг ҳуқуқлари ва эркинликларини кенгайтириш учун курашмоқда. Мирзиёев ўзбек халқини муносиб бўлган ривожланиш ва фаровонлик даражасига олиб чиқиш мақсадида ўз халқи билан бирга елкама-елка меҳнат қилмоқда”, дейилади Туркия Республикаси Маданият ва туризм вазирлиги хабарида.\nЭслатиб ўтамиз, Ўзбекистон Республикаси Президенти Шавкат Мирзиёев жорий йилнинг 19-20 февраль кунлари расмий ташриф билан Туркия Республикасида бўлди. Мирзиёев Туркия Республикаси Президенти Ражаб Тойиб Эрдўған билан яккама-якка учрашув ўтказди. Ташрифнинг асосий тадбирларидан бири икки давлат раҳбарлари раислигида ўтган Олий даражадаги стратегик ҳамкорлик кенгашининг биринчи мажлиси бўлди. Давлат раҳбарлари йиғилиш ниҳоясида баёнотни имзоладилар ва ҳамкорлик бундан буён янада ривожланиши, ўзаро товар айирбошлаш эса 5 миллиард доллардан оширилишини маълум қилдилар.\nПрезидент Шавкат Мирзиёев 20 февраль куни Туркия Республикаси Президенти девонининг Халқ кутубхонаси очилиш маросимида иштирок этиб, кутубхонага 350 та ноёб китобларни совға қилди. Очилиш маросимида нутқ сўзлади.\nПрезидент Ражаб Тойиб Эрдўғаннинг Ўзбекистон Президентини Анқара аэропортидан кузатиб қўйиши Ўзбекистон дипломатияси томонидан юқори баҳоланди.\nЭслатиб ўтамиз, Ўзбекистон Республикаси Президенти Шавкат Мирзиёевнинг жорий йилнинг 24 январь куни Олий Мажлис палаталарига йўллаган мурожаатномаси ҳам Туркияда китоб шаклида чоп этилиб, Туркия Республикаси Президенти девонининг Халқ кутубхонасига жойлаштирилган эди.\n02 Апрель 13:06 38356\n01 Апрель 18:36 34505\n02 Апрель 16:02 32937\n02 Апрель 16:25 31441\n01 Апрель 09:49 27774


Ҳа, ростдан ҳам уят қолмаяпти. Кечагина ийманиб гапирилмайдиган нарсаларни бугун очиқчасига, кўпчилик олдида муҳокама қиляпмиз. Шу туфайли мен ҳам уялмай ёзаман. Айрим ёш келинлар ва, ҳатто турмуш қурмаган қизлар ижтимоий тармоқлардаги гуруҳларда жинсий ҳаётини муҳокама қилади. Ҳа, рост... Бундай гуруҳлар аъзолари сони энг кўпларидан ҳисобланади. Масалан, телеграм, фейсбук ва инстаграмдаги “Ажрашганлар”, “Жинсий – психологик ҳаёт” каби гуруҳлар 100-300 минггача ёш қиз жувонларни тўплаган. Бу гуруҳларда фақат пардоз-андоз, янги фасондаги кўйлакларгина тарғиб этилмайди...\nБозорда оила билан, болалар билан юриб бўлмайди. “Пеньюар” деган матоҳ очиқчасига сотилмоқда. Турли шаклдаги бу каби ички кийимларни дўконлар витриналари, аёл ва эркак маникенга илиниб, ҳамманинг кўзи тушадиган жойларга илиб қўйилган. Кичкина қизалоқ бу нима деб сўраб қолса, қандай жавоб беришни ҳам билмайсан киши. Ижтимоий тармоқлар эса гўёки жинсий қувватни оширишга мўлжалланган “дори” воситалари рекламаси билан тўла.\nМахсус дўконлар керакми?\nБундай рекламаларда ҳамма таниган, машҳур шахслар, шифокорларнинг ҳам иштирок этаётгани масалага эътиборни янада оширмоқда. Масалан, яқинда машҳур доктор, шу билан бирга, актёр хисобланган эркак жинсий аъзога сепиладиган спрейларни тарғиб қилиб чиқди. Доктор сифатида эҳтимол бунга ҳаққи бордир. Аммо бу рекламанинг ижтимоий тармоқларда айлантирилаётгани кўпчиликка ёмон таъсир қилади.\nЯна бир жиҳат. Бу масала аҳолининг зиёли қатлами орасида кўп ҳам гапирилмаса-да, омма орасида ўз ҳолича яшаб келаётган йирик ҳодисалардан биридир. Ҳеч қандай текширувдан ўтмаган жинсий дори-дармонлар, “ўйинчоқлар” билан савдо қилинадиган расталар, ижтимоий тармоқлар юртимизда очиқчасига фаолият юритади. Бу қўлбола расталарда ҳар куни миллионлаб сўм пул айланиши ҳам ҳаммага маълум. Масалан, Қўйлиқ ота мақбараси атрофи ана шундай ноқонуний шаҳвоний савдо марказига айлангани тўғрисида аввал ҳам ёзган эдик. Бу ерда ясама, пластик жинсий аъзолар имитаторлари, ҳеч қандай сертификатга эга бўлмаган, аслида нима экани номаълум аёллар, қизлар, эркаклар учун “кучайтирувчи” дорилар, умуман, шаҳват билан боғлиқ бошқа воситалар очиқчасига сотилади. На ички ишлар, на солиқ қўмитаси ва на диний мажмуа ҳисобланувчи Қўйлиқ ота мақбараси ходимларининг бу ҳодисалар билан иши йўқ.\nБу ўринда хорижий давлатлар ва, ҳатто қўшни Қозоғистонда айнан шундай воситалар билан савдо қиладиган махсус дўконлар борлиги, бу муассасаларга вояга етмаганларнинг кириши тақиқлангани тўғрисида ҳам айтиб ўтиш керак. Бундан ташқари, мазкур дўконларда сотилаётган маҳсулотлар соғлиқни сақлаш ходимлари томонидан назорат қилинади. Эҳтимол, бизда бу каби дўконларнинг бўлиши нотўғридир. Аммо вазиятни қандайдир тартибга олиш кераклиги аниқ-ку. Зеро, барибир шаҳвоний “пеньюар”лар, “ўйинчоғу” назоратсиз дорилар очиқчасига сотилмоқда. Уларнинг тарғиботи билан ижтимоий тармоқ ва айрим машҳурлар ҳам шуғулланишяпти.\nЁшлар майиб бўлиб қолмоқда\n— Ҳар қандай дорини ҳам врач кўрсатмасисиз истеъмол қилиш яхши оқибатларга олиб келмаслиги тайин, — дейди уролог Тоҳиржон Ширинов. — Айниқса, бизнинг соҳага таалуқли воситалар ўта кучли фаол компонентлардан ташкил топиши ҳеч ким учун сир эмас. Уларнинг ножўя таъсирлари, қўллаш мумкин бўлмаган ҳолатлари ҳам жуда кўп. Тажрибамиз давомида дори истеъмол қилиб, юраги кўтармай ёки қон босими ошиб кетиб вафот этганлар, дорига қарам бўлиб қолган ёшларни кўп кузатамиз. Бу ўринда юқоридаги каби ҳар қандай воситанинг асосий таркиби силденафил моддасидан ташкил топишини айтиб ўтиш керак. Бундан бошқа ҳеч нарсаси йўқ дориларнинг. Реклама орқали айтилаётган хусусиятлари ҳам ёлғон. Ҳаммаси бир силденафил таъсири, холос.\nБу соҳа қандай тартибга олинади, билмадик. Эҳтимол, ностандарт воситаларни олиб кириш йўллари тўсилар. Сотув солиқ, ички ишлар органлари томонидан тўхтатилар. Аҳолига соҳага оид сифатли, аноним хизмат кўрсатувчи ишонч марказлари ташкил этилар. Қандай бўлганида ҳам ахлоқий таназзулга бошловчи бу қилғиликларга чек қўйилмоғи шарт!


Ҳамид Актамов: «Рақиб танламаймиз» / CHAMPIONAT.asia\nҲамид Актамов: «Рақиб танламаймиз»\n25 дек 19:25\nЎзбекистон футбол федерациясида мамлакат XXIII миллий чемпионати олий лига баҳсларига қуръа ташланди.\nҚуръага кўра, «Қизилқум» жамоаси янги мавсумни сафарда бошлаб меµмонда якунлайдиган бўлди. Дастлабки турда Юрий Лукин шогирдлари Тошкентда мамлакатимизнинг амалдаги чемпиони ва Ўзбекистон кубоги соҳиби — «Бунёдкор» футболчиларига қарши майдонга тушади. Иккинчи турни ўз майдонида «Андижон»га қарши ўтказса, кейинги ўйин яна Тошкентда бўлиб ўтади. Унда кончилар «Пахтакор» жамоаси меҳмони бўлишади.\nТақвим хусусида «Қизилқум» жамоаси ижрочи директори Ҳамид Актамов ҳамда бош мураббий Юрий Лукинларнинг фикри билан қизиқдик.\nҲамид Актамов, «Қизилқум» футбол клуби ижрочи директори:\n— Қуръа якунлари ҳақида нима дейиш мумкин?! Чемпионатда иштирок этадиган ўн уч жамоа билан эртами-кеч барибир ўйнаймиз. Қисқача айтганда, рақиб танлашга ҳаққимиз йўқ. Агар мавсум бошида жамоаларнинг деярли бир хил имкониятга эга бўлишини ҳисобга олсак, ҳеч кимдан чўчимаймиз. Ҳаммаси аввало мавсумга жамоаларнинг қандай ҳозирлик кўришига боғлиқ.\nШу учун биз ҳозирда қуръа якунлари хусусида эмас, кўпроқ таркибни қандай шакллантиришга эътибор қаратганимиз маъқулроқ. Бир томондан учрашувларни сафарда бошлашимиз ёмон эмас.Умуман айтганда, қуръадан кўнглимиз тўлди. Қолаверса, қайсидир маънода тақвимнинг ҳам аввалги тизимлардан фарқ қилиши ва учрашувларнинг янгича тартибда ўтиши кўпчилик қаторида биз учун ҳам қизиқарли.\nЮрий Лукин, жамоа бош мураббийи:\n— Рости, чемпионатни сафарда «Бунёдкор»га қарши бошлашимизни кутмагандим. Аммо бундан нолимаймиз. Жамоамиз билан мавсумга максимал даражада пухта ҳозирлик кўришга интиламиз. Чунки рақибларимизнинг барчаси билан барибир ўйнаймиз. ПФЛнинг «кўзгули» тақвим тизимидан воз кечганлиги ҳам кўпчилик учун янгилик бўлди. Иккинчи даврани ўз майдонимизда мамлакатимизнинг етакчи жамоасига қарши бошлаш биз учун ёқимли, албатта.\nЭнди фикри-хаёлимизни янги мавсумга пухта ҳозирлик кўришга қаратамиз. Мақсадимиз эса олий лигада «жон сақлаб» қолиш эмас, аксинча чиройли ва ҳужумкор ўйинлар намойиш этиб, кўпсонли мухлисларимизни қувонтиришдир.


22-04-2016 | 16:30\nZAMIN.UZ / Маданият / 22 Апрел 2016 года1 510\n21 апрель куни хонанда Каниза концерти олдидан матбуот анжумани ўтказди. “UZ24” нашри хабар беришича, матбуот анжуманида Каниза концертга тайёргарлик ишлари, бўлажак турмуш ўртоғи ва тўйдан кейин ижодини давом эттириши номаълумлиги ҳақида айтиб ўтган.“Айни дамда концерт дастурига тайёргарлик кўрмоқдамиз. Бошқа хонандалар концертига ойлаб тайёргарлик кўрса, биз бир ҳафта олдин бошладик. Кўплаб совғалар тайёрламоқдамиз. Бунинг барчасини концерт дастурида ўзингиз кўриб, гувоҳи бўласиз”, деди хонанда.- Концертингизда ҳақиқатдан ҳам тўйингиз бўладими?- Ҳа, шу куни туғилган куним, ижодимни 10 йиллиги ва тўйим бўладиган кун. Биз келишган ҳолда тўйни концерт билан биргаликда ўтказишни режалаштирдик. Бу қарорга келиш осон бўлмади. Бироқ ҳаражатларни тежаш учун ҳам шундай қилдик. Биласизки, шу кунларда тўй кимўзарига бўлиб ўтмоқда. Айниқса, хонандалар орасида. Биз эса сарф-ҳаражатларни тежаб, керакли нарсаларимизга ишлатишга аҳд қилдик. Шу сабабли ҳам концертни бир кун қилиб белгиладик.- Куёв ким? Уни оммага кўрсатасизми?- Турмуш ўртоғим санъатга умуман алоқаси бўлмаган инсон. Улар тадбиркорлар. Ёшимиз ҳам тенг. Концерт дастуримда албатта, уларни кўрасиз.- Уй-рўзғор ишларига тайёрмисиз? Келинлик вазифалари дегандек...- Албатта, истасам-истамасам қайнона-қайнотамни хизматларида бўламан. Келинлик вазифаларини бажараман. Тўйдан кейин ижодимни давом эттириш ёки давом эттирмаслигим ҳам номаълум. Ижодимни тўхтатишим ҳам мумкин. Бу концертим оҳирги бўлиши мумкинлигини ўйлаб ҳам, уни ноодатий ўтказишга қарор қилдим. Олдиндан бир нарса дея олмайман.


Қонунчилик палатаси йиғилишлари вақтинча бекор қилинди – Газета.uz\n18 март 2020, 13:29 Коронавирус\nЎзбекистон Олий Мажлиси Қонунчилик палатасидаги тадбирлар, жумладан 7 апрелда ўтказилиши режалаштирилган ҳукумат соати вақтинча бекор қилинди. Ушбу қарор коронавирус инфекцияси профилактикаси доирасида қабул қилинди, дея хабар берди парламент қуйи палатаси матбуот хизмати.\nБунда депутатлар ўз фаолиятини давом эттирмоқда, дея қайд этди Қонунчилик палатаси. Сиёсий партиялар фракциялари ва қуйи палата қўмиталарида, жумладан Telegram-гуруҳларида қонун лойиҳалари лойиҳалари муҳокамалари давом этмоқда.\nҲар битта фракциядан депутат имзоси билан Бандлик ва меҳнат муносабатлари вазирига депутат сўрови жўнатилмоқда. Айни пайтда қуйи палатага келиб тушаётган кўплаб мурожаатлар асосида вазирликка саволлар йўлланяпти. Хусусан, ҳозирги вақтда кўп жойларда, яъни меҳнат фаолиятини олиб бораётган ёш боласи бор ходимларга касаллик варақаси очилиши тартиби, уларни ўз ҳисобидан таътилга чиқариб юборишга йўл қўймаслик (айни пайтда бу ҳолат кузатилаётгани ачинарли), шунингдек, ёш болали аёлларнинг меҳнат ҳуқуқларини ҳимоя қилиш, улар учун яратилган шарт-шароитларни ўрганиш бўйича қандай ишлар амалга оширилаётгани каби масалалар шулар жумласидан.\nМеҳнат вазирлигининг ушбу депутатлик сўровларига жавоблари Қонунчилик палатаси сайтида эълон қилинади.\nЖаҳонгир Ортиқхўжаев ҳокимият ҳузурида бошқарув компанияси тузишни таклиф қилди


Бош саҳифа / Спорт / Одил Ахмедов Россия премьер лигаси футболчиларини...\nОдил Ахмедов Россия премьер лигаси футболчиларинингойлик маошлари рейтингида 55-ўринни эгаллади\nзбекистон терма жамоаси сардори Одил Ахмедов Sports.ru версияси бўйича Россия премьер лигаси футболчиларининг ойлик маошлари рейтингида 55 ўринда турибди.\n«Краснодар» клуби шарафини ҳимоя қилаётган Ахмедовнинг йиллик иш ҳақи €1,7 млн.ни ташкил этган. Бу рақамлар ўйинлар натижаларига кўра бериладиган мукофот пулларини ўз ичига олмайди. Рейтингда солиқлардан кейин футболчилар оладиган даромад келтирилган.\nБиринчи учликдан «Зенит»да тўп сураётган икки футболчи, Халк – € 7 млн., ундан кейин Эсекиэль Гарай ва «Динамо» клубидаги Александр Кокорин – уларнинг ҳар иккиси €5 млн.билан ўрин олган.\nҲар йили Sports.ru Россия премьер лигаси футболчилари маошларининг рейтингини эълон қилади. Маълумотларга футбол бозори инсайдерлари: клублар менежерлари, мураббийлар, агентлар ва футболчиларнинг ўзлари манба бўлиб хизмат қилади. Рейтингда қайд этилган рақамлар футболчиларнинг кафолатланган йиллик даромадлари бўлиб, улар ойлик маош ва имзоланган бонусни ўз ичига олади.


Пойтахтнинг айрим кўчаларида 1 август куни транспорт ҳаракати чекланади\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Пойтахтнинг айрим кўчаларида 1 август куни транспорт ҳаракати чекланади\t10:25, 27 июль 2016\tТошкент шаҳар ҳокимлиги, Тошкент шаҳар Ички ишлар бош бошқармаси Йўл ҳаракати хавфсизлиги бошқармаси 2016 йилнинг 1 август куни пойтахтнинг айрим кўчаларида барча турдаги транспорт воситалари ҳаракати чекланишини маълум қилади.\nМазкур чеклов пойтахтимиздаги олий ўқув юртларига кириш учун тест синовлари ўтказилиши муносабати билан соат 06.00 дан то тест синовлари тадбири тугагунига қадар давом этади:\n- Университет кўчаси бўйлаб Форобий кўчасидан Талабалар кўчасига қадар;\n- Шифокор 1-тор кўчаси бўйлаб Шифокор кўчасидан ТХАЙга қадар;\n- Қори Ниёзий кўчаси бўйлаб Ниёзбек йўли кўчасидан Осиё кўчасига қадар;\n- Пахтакор кўчаси бўйлаб;\n- Решетов кўчаси бўйлаб Уйғур кўчасидан Б. Носиров кўчасига қадар;\n- Шоҳжаҳон кўчаси бўйлаб Аския кўчасидан Имом-ат-Термизий кўчасига қадар;\n- Братислава кўчаси бўйлаб Шота Руставели кўчасидан Юсуф Хос Ҳожиб кўчасига қадар;\n- Юсуф Хос Ҳожиб кўчаси бўйлаб Братислава кўчасидан Боғтепа кўчасига қадар;\n-Шаҳрисабз кўчасининг Тарас Шевченко кўчасидан Амир Темур шох кўчасига қадар.\nШуни таъкидлаш лозимки, тест синовлари бўлиб ўтадиган бошқа жойларда ҳам вазият тақозо этганда, транспорт ҳаракати вақтинча чекланиши мумкин.\nСаратовда содир бўлган ЙТҲда Ўзбекистон фуқаролари ҳалок бўлди\tАвтомобилсозлик саноатида ишлаб чиқариш ҳажми кейинги уч йилда 2,8 баробар камайган\tРасман: Пенсионерларнинг метрополитендан бепул фойдаланишлари ҳақида Қарор тайёрланмоқда Тошкентда алиментларни тўламаганлик билан боғлиқ қарийб 22 мингта иш мавжуд\tСуғурталанган автомобилга номаълум шахс томонидан етказилган зарарни ким тўлайди?\tТошкентнинг бир қатор кўча номлари ўзгарди\tОтправить


“Ишламайдиган” аёл » Ўзбекистон янгиликлари – Zamin.uz\n29 январь 2019, 19:18\nЯқинда қизимдан СМС олдим. «Дада, бир нарсага ҳайрон қоламан, – деб ёзибди у. — Бир ўзингиз ишлаб бизни қандай боққансиз? Битта ойликка тўртта фарзандни ўқитгансиз, ичиргансиз, едиргансиз, кийдиргансиз… Биз куёвингиз билан ишлаб, минг бир тежаб-тергаб, қизимга кеча зўрға пальто обердик».\n«Худо берган, қизим, Худо берган, – деб жавоб ёздим унга. Лекин ичимдаги гапни унга айтмадим. Биз ҳам битта эмас, иккита бўлиб ишлаганмиз демадим. Аслида айтишим керак эди. Ишонмайди, лоф деб ўйлайди.\nХаёл узоқларга олиб қочади…\n«Мен давлат идорасида 133 сўм ойлик олардим, — дея ичимда қизим билан гаплашаман, — кейинчалик у 150-200 га кўтарилди. Ойлик олган куним уйга бозор қилсам, онанг қувониш асносида дакки берарди: картошкани қиммат опсиз, сабзи Қўйлиқда ярим баҳосида сотиляпти, шолғомни юпқа пўстлисидан олинг, чиқитга камроқ чиқади. Табиийки, бу гаплардан кейин бозор ҳам онангнинг зиммасига тушади. Чунки, онанг биладики, менинг бойвачча феъллигим билан ойнинг иккинчи ярмида қўни-қўшнидан қарз излашга тўғри келади. Уйимизда гилам бўлмасада, олачамиз бор эди, лекин тўртта боланинг тўп-тўпидан кейин ҳам уйимиз озода турарди.\nОшхонадан тортиб балконга довур чиннидай ярақларди. Ҳамма нарса батартиб эди ва ҳозиргача шундай. Ваҳоланки, уйимизда чўримиз йўқ эди. Ўша сен, шунингдек, бошқалар ҳам пешонасига «ишламайди» деган тамға босган онанг бор эди...\nАкангнинг кийимини уканг, сенинг кийимингни синглинг кийиб катта бўлдинглар. Кийимларингнинг ямоғи бўлиши мумкин эди, лекин кири йўқ эди. Ички кийимлар қарийб сотиб олинмас, машинкада онангнинг ўзи тикарди...\nНеваралар туғилганида онанг бўхчадан акангнинг болалигидан қолган эски кийимларини, гарчанд кеннойинг бурнини жийирсада, чақалоққа кийдирганди. Онанг тиккан кўрпачаю ёстиқлар, дарпардаю дастурхонлар эндиликда эскилик сарқити бўлиб қайси бир токчаларда ётибди... Ваҳоланки, ортиқча кийим сотиб олишга бизнинг қурбимиз етмасди, тикувчию кўрпачига беришга ойлигим камлик қиларди.\nБиласан, уйимиздан меҳмон аримасди. Вилоятлардан йўли адашиб Тошкентга келган борки, бизникида меҳмон бўларди. Улар вақт ҳам, имконият ҳам танламасди, тўғри бостириб келаверарди. Ярим оқшом бўлишига қарамасдан, худди меҳмон кутиб ўтиргандай бир пасда дастурхон безаларди. қанд-қурс, пирошка-сомса дегандай… Дастурхондаги таом ва ширинликларнинг ярми «Made in Mom» эди. Аниқроғи, ишламайдиган онангнинг «иши» эди. Чунки ошпаз ёллашга менинг ойлигим етмасди. Укаларинг бугун кийган кийимини мактабдан йиртиб ёки кир-чир қилиб келарди. Афсуски, ўшанда бизнинг шахсий тикувчимиз ҳам, кир ювиш машинамиз ҳам йўқ эди. «Ишламайдиган» онанг кийимларни тикиб, ювиб, эрталабгача қуритиб, дазмоллаб фарзандларига кийдириб, мактабга жўнатарди. Сабаби, укангнинг иккита кўйлаги йўқ эди. Бор-йўғи битта бўларди, уям акасининг эскиси. «Ишламайдиган» онанг дарсдан кейин тўртта фарзандининг ҳар бири билан индивидуал дарс қиларди. Кўзининг нурини тўкиб, сизларга эртаклар ўқиб берарди, қайта-қайта машқлар бажартирарди. Ана шуларнинг ҳосиласи ўлароқ, ҳаммаларинг ўқиб, касб-ҳунарли бўлдинглар.\nҲа, бугун игнага ип ўтказолмай қолган онангнинг кўз нурлари сизларнинг болалигингиз қат-қатларига сочилиб кетган. «Худо берган» деган сўзларимнинг маънисига энди тушунгандирсан. Худо менга бойлик бермади, Худо менга сен айтган «ишламайдиган» онангни берди! Ва онангга қўшиб ҳамма нарсани инъом этди менга Аллоҳим!\nҚатор-қатор фарзандлар берди! Уларнинг ҳар бирига яраша ақл-идрок берди. Эл-юрт ўртасида обрў-эътибор берди, бировдан кам қилмади... Топганимга барака берди! Қатор-қатор тўйлар қилдим, бирин-кетин машиналар миндим. Бировнинг қўлига қараб қолмадим. Онанг билан шаҳарма-шаҳар, ижарама-ижара юрган кунларим эвазига Аллоҳим қўша-қўша уйлар берди.\nҲаммасига секин-секин, сабр-қаноат билан эришдик, аммо бировнинг ҳақига хиёнат қилмадик, кимсани ранжитмадик, ёлғон гапирмадик, Худодан қўрқдик. Мен нимаики мартабага эришган бўлсам унинг тўқсон фоизида қарийб бир умр «уй бекаси» тамғаси остида яшаган Онангнинг хизматлари бор!\nЯнгиликлар » Ҳаёт тарзи » “Ишламайдиган” аёл\n12:36 Онанг ҳаётми?\n14:30 Амударё туманида яшовчи фуқаро "антиқа" ва "Ягона" автомобиль яратди (фото)\n15:22 Ота дуоси...\n10:24 Кулги улашганга минг танга...


Япония 2020 йилги Олимпия ўйинларининг бир қисмини Фукусима префектурасида ўтказиши мумкин\n15:50 / 24.08.2016 3609\n2020 йилги Олимпиада мезбонлик қиладиган Япония бейсбол ва софтбол спорт турлари бўйича мусобақаларни 5 йил олдин «Фукусима-1» атом электр станциясидаги авария юз берган Фукусима префектураси ҳудудида ўтказиши мумкин. Бу ҳақда "Кахоку симпо" газетаси хабар берган.\nМанба маълумотига кўра, Фукусимадаги Япония Либерал-демократик партияси вакиллари Токиога келиб, мамлакат Спорт ишлари вазири Тамайо Марукаво билан учрашган. Улар Фукусимада турнирни ёки ундан олдинги мусобақаларни ўтказишни сўраган.\nЛДПнинг Фукусимадаги вакили Такуми Нэматонинг газетага маълум қилишича, Токио Олимпиадаси халқаро ҳамжамиятнинг Фукусимани тиклаш ишларига эътибор қаратишига туртки бўлиши мумкин.\nЎз навбатида вазир Марукава бу масалани кўриб чиқишга ваъда берган.\n2011 йилнинг 11 март куни Японияда мамлакат тарихидаги энг кучли ер силкиниши содир бўлди. У ўзидан сўнг шиддатли цунамини келтириб чиқарди. Силкинишдан бир соат ўтиб, Сендай аэропорти сув остида қолиб кетди. Тўрт метр баландликдаги тўлқинлар автомобиль ва самолётларни ювиб кетар, биноларни ер билан битта қиларди. Табиий офат «Фукусима-1» атом электр станциясидаги аварияга олиб келди. Техноген фожиа туфайли 120 минг киши эвакуация қилинди. Зилзила ва цунами оқибатида ҳалок бўлганлар сони 16 минг кишини ташкил қилди, яна 20 минг киши дом-дараксиз кетган деб ҳисобланган, 6 минг киши жароҳат олди.\nҲалокат оқибатларидан тўла фориғ бўлиш учун 40 йил талаб этилиши айтилган.\n«Фукусима» радиациясидан биринчи ўлим ҳолати қайд этилди\nУмид Аҳмаджонов: «Президентимизга ваъда бераман, 24 соат ишлаб бўлсада Ўзбекистонни ЖЧга олиб чиқамиз»


hidoyat.uz – “Мовароуннаҳр” нашриётининг сайти - ВАФО\nБир киши уйланди. У аёлини жуда яхши кўрар, ардоқлар эди. Кутилмаганда аёлда ғалати касаллик бошланибди. Бутун баданига ҳуснбузар ва яралар тошиб, аввалги чиройидан асар ҳам қолмабди. Дард борган сари авж олибди.\nКасаллик бошланган вақтда эр сафарда экан. У қайтаётганида фалокат юз бериб, кўзи жароҳатланибди, кўрмай қолибди. Шу алфозда эр-хотин 40 йил бирга ҳаёт кечиришибди. Вақти-соати етиб, аёл вафот этибди. Эр бир умрлик ҳамроҳини, вафодор, итоатли хотинини йўқотганидан қаттиқ хафа бўлибди.\nАёлни дафн этишгач, барча тарқалибди. Эр ҳам ўз уйига кетмоқчи бўлибди. Шунда ёнидаги дўсти:\n– Қаёққа кетяпсан? – деб сўрабди.\n– Уйимга, – жавоб берибди эр.\n– Қандай қилиб кетасан, ахир биров етакламаса, йўлингни тополмайсан-ку!\n– Менинг кўзларим очиқ, – дебди эр. – Фақат шунча йил ўзимни шу ҳолга солиб юрдим. Аёлимнинг касали оқибатлари мени шундай йўл тутишга мажбур қилди. У жуда яхши аёл эди, касаллигидан хабардорлигимни билса, бутун умр қимтиниб, ўксиниб яшарди. Қалбини яралагим келмади. “Эрим хунуклигимни билмайди-ку,” дея хотиржам яшаши учун шундай йўл тутгандим. У қирқ йил касаллигини умуман ўйламай, ўксимай яшаганидан хурсандман.\nТўрақўрғон тумани “Усмон Зуннурайн” жоме масжиди имом ноиби\n2831 марта ўқилган.


Япония мудофаа вазири Америка ҳарбий машғулотларини бекор қилишни талаб қилди\n11:42 / 30.05.2017\nЯпония мудофаа вазири Томоми Инада Жанубий Окинава оролида 31 май-1 июнь кунларига мўлжалланган ҳарбий машғулотларни бекор қилишни талаб қилди. Бу ерда АҚШ ҚКнинг мамлакатдаги қўмондонлиги десант машғулотларини ўтказишни режалаштирган эди.\nNHK телеканалининг Инадага асосланган ҳолда хабар қилишича, Америка ҳарбий қўмондонлиги фуқаро авиациясининг маҳаллий бошқармасига хабарнома юборган. Икки мамлакат ўртасидаги келишувга кўра, АҚШ бўлғуси машғулотлардан камида 7 кун аввал огоҳлантириши керак.\n"Биз АҚШга машғулотларни бекор қилишни ва фуқаро ҳаво кемалари учун огоҳлантиришни олиб ташлашни сўраб мурожаат қилдик. Ҳозирча, биз Америка томонидан жавоб олганимиз йўқ", — деган Япония мудофаа вазири.\nОкинавада 25,8 минг америкалик ҳарбий хизматчилар ва уларнинг 19 минг оила аъзолари ва АҚШнинг фуқаролик ходимлари мавжуд. У ерда АҚШнинг Япониядаги ҳарбий иншоотларининг 70 фоизи тўпланган. АҚШ ҲҲКнинг сўнгги парашют-десант машғулотларини, маҳаллий аҳоли норозилигига қарамай, апрель ойи охирида ўтказган эди.


Фитналарга сабаб бўлган қарашлар\nИбн Таймиянинг қарашлари ўз даврида фитналарга сабаб бўлишига қарамасдан унга эргашувчиларнинг сон-саноқсиз бўлган. Унинг тарафдорлари асосан саводсиз -бадавийлар ташкил қилсада, улар орасида туппа-тузук зиёлилар, олимлар ҳам йўқ эмасди.\nБунинг сабаби Ибн таймия кучли тақво ва ўткир илм билан танилган ҳанбалий мазҳабига мансуб намунали оилада ўсиб унади. Отаси ва бобоси замонасининг машҳур фақиҳларидан, деб тан олинарди. ибн Таймия мухолафатчилик ҳаракатларини асосан қирқ ёшга яқинлашганда бошлаган. Унгача эса, у ўз даврининг етук ҳанбалий мазҳабига мансуб фақиҳларидан бири, деб атрофга танилиб бўлган ва бир неча фойдали диний асарларини ёзишга ҳам улгурган эди.\nУнинг илмий мансаб-мавқеи ва шуҳрати шу даражага етган эдики, у томондан айтилган ҳар бир фикр унинг ихлосмандлари тарафдан сўссиз қабул қилинар, далили суриштирилмас эди. Унинг ана шу шуҳрати кейинги хилофли фикрларини атрофга ёйилишига омил бўлди, мусулмонлар жамоъатига қарши фикрларини безаб, зийнатлаб қўйди. Натижада унинг адашувини кўпчилик пайқамай қолди. Унинг янгича фатволари мухлислари томондан бош устига қабул этилар ва алалоқибат уни “мужаддид” (динни янгиловчи), “шайхул-ислом”, деган “шарафли” лақаблар билан атай бошладилар. Аслида эса, Ибн Таймия мужаддид ҳам, мужтаҳид ҳам, асл салафий ҳам бўлмаган! Унинг кейинги пайдо қилган “САЛАФИЙЛИК” мазҳаби ҳеч қандай салафи-солиҳларнинг йўлига мос келмаган! Балки, мусулмонлар жамоъасидан ажраб чиққан адашувдаги бир кичик оқим бўлган холос!\nҲозирги давримизда ҳам интернет тармоқларида Салафийликни тарғиб қилаётган айрим ( Абдулло Зуфар, Юсуф Даврон ва ўзўини ман ҳанафий ман деб сохта салафийликни тарғиб қилаётган Содиқ Самарқандийлар) мазҳабга эргашиш шарт эмас деб ўзлари сохта мазҳабда эканликларини англамаса. Ҳақийқи салаф эгалари тўрт мазҳаббошиларимиздир. Уларни тузган йўллари ( мазҳаблари) да юриш ҳақийқи салафи солиҳларга эргашишликдир. Мазҳаббошиларимизга тош отиш ҳақийқи уч олтин даврда яшаб ўтган салафи солиҳларга тош отишдан бошқа нарса эмас.


Қўқонлик тадбиркорлар дунёга чиқади — 21asr.uz\nҚўқонлик тадбиркорлар дунёга чиқади\nСўлим Фарғонанинг гўзал шаҳри, ақиқи, дуру гавҳари.\nБу кўҳна шаҳарни халқ тилида “Ҳўқанди Латиф” ҳам дейишади. Боиси, Қўқон ўзининг латиф, латофатли одамлари, олиму фузалолари, шоиру-адиблари, ҳофизу-ҳофизалари билан етти иқлимга донг таратган. Айни пайтда шаҳар тадбирли, ишбилармон одамлари, қўли гул ҳунармандлари, савдо-сотиқ илмини сув қилиб ичган тужжор-тижоратчилари билан ҳам азалдан машҳур.\nҚўқон, айниқса, кейинги йилларда таниб бўлмас даражада ўзгариб кетди. Улуғ истиқлол берган имкон шаҳар қиёфасини буткул ўзгартириб юборди. Кенг, равон йўллар, бири-биридан кўркам ва пурвиқор бино-иншоотлар, барча қулайликларга эга турар-жойлар, боғу хиёбонлар шаҳар чиройига чирой қўшди.\nЭндиликда қўқонлик тадбиркорлар ўз шижоатлари, шахду шиддатлари билан “жаҳонга чиқамиз, дунё бозорларини забт этамиз”, деб туришибди. Гап нимада эканлигини сезиб улгурган бўлсангиз керак, азиз газетхон? Шаҳарнинг шундоқ ёнбошидаги Тўқсонқовун ҳудудида ўз фаолиятини бошлаган “Қўқон эркин иқтисодий зонаси”, бу ердаги бунёдкоркорлик ишлари, латиф шаҳарнинг эртанги истиқболидан, камоли ва жамолидан дарак бермоқда.\n– Президентимизнинг жорий йил 12 январдаги “Ургут”, “Ғиждувон”, “Қўқон” ва “Ҳазорасп” эркин иқтисодий зоналарини ташкил этиш тўғрисида”ги қарори биз қўқонликларни ҳам руҳлантириб юборди, – дейди O‘zLiDeP Қўқон шаҳар Кенгаши аппарат раҳбари Равшанбек Муҳамедов. – Бугун шаҳримиз чеккасидаги узоқ йиллардан бери ҳувиллаб ётган етти юз гектардан зиёдроқ ҳудудда чинакамига ҳаёт қайнамоқда. Давлатимиз раҳбари яратиб берган имкониятдан самарали фойдаланишни ният қилган, дилларига бир олам эзгу режаларни туккан тадбиркор ва ишбилармон замондошларимиз бу ерга келиб, ўз бизнес лойиҳалари бўйича иш бошлаб юборганларига ҳам анча бўлиб қолди.\nТўқсонқовун бугун чинакам қурилиш майдонига айланган. Бу ердаги қайноқ жараён партиямиз фаоллари, партиямиздан шаҳар ва вилоят кенгашларига сайланган депутатларимиз, депутатлик гуруҳларимизнинг доимий назоратида турибди. Бугун бир қадамимиз Қўқонда бўлса, бир қадамимиз шу ерда. Қурилиш-бунёдкорлик ишлари жадал суръатларда давом этмоқда. Ҳисоб-китобларимизга кўра кейинги бир-икки йил ичида бу ерда ўнлаб саноат корхоналари ишга туширилиб, минг-минглаб янги иш жойлари яратилади. Бир-икки йил нима бўпти, дўппини бир айлантиргунча ўтади. Шунинг учун ҳам ҳозирданоқ шаҳримиздаги, қўшни туманлардаги касб-ҳунар коллежларига, қишлоқ ва маҳаллаларга бориб, бўлғуси мутахассислар, уюшмаган ёшлар билан учрашиб, уларга эркин иқтисодий зонада барпо этилаётган ишлаб чиқариш корхоналари ҳақида сўзлаб, йигит-қизларимизни бу ерда ишлашга таклиф қиляпмиз.\n...Шаҳардан чиқаверишда йўл иккига ажралди. Рўпарада Муқимий шаҳарчаси. Сўлга қайриларканмиз шундоқ қирғоқдаги “Қўқон эркин иқтисодий зонасига хуш келибсиз” деган ёзувга кўзимиз тушди. Этаги уфққа туташ майдонлар, унда-бунда қад ростлаётган қурилишлар эътиборимизни тортади.\n– Буёғи энди кета-кетгунча эркин иқтисодий зонага ажратилган майдонлар, – дейди Равшанбек. – Ҳадемай бу ерларда Қўқоннинг ҳақиқий маънодаги саноат шаҳарчаси қад ростлайди.\nШтабда, Қўқон эркин иқтисодий зонаси дирекцияси директори ўринбосари Одилбек Умматов билан учрашдик.\n– Бу ерга келиб тадбиркорлик фаолиятини йўлга қўймоқчи бўлган замондошларимиз, хорижий ҳамкорларимиз учун оз эмас – 709 гектардан зиёдроқ майдон ажратилган, – дейди Одилбек. – Ҳозирнинг ўзида тадбиркорларимизнинг 61 та бизнес лойиҳасидан 28 таси Вазирлар Маҳкамаси ҳузуридаги маъмурий Кенгашга тақдим этилиб, уларнинг тўққизтасига ер майдонлари ажратилиб қурилиш ишлари бошлаб юборилди. Қолган лойиҳаларни ўрганиш, уларга ер майдонлари ажратиш бўйича “Ўзшаҳарсозлик” лойиҳа институти томонидан амалий ишлар олиб борилмоқда. Айни вақтда хитойлик, ҳиндистонлик сармоядорлар ҳам ўз инвестицияларини киритиш, биз билан ҳамкорик қилиш истагини билдиришган.\nЯнги эркин иқтисодий зонада енгил саноат, чарм-пойафзал ва пластика маҳсулотлари, мева-сабзавотларни қайта ишлаш ва озиқ-овқат, фармацевтика, электротехника саноати, машинасозлик ва автомобилсозлик, қурилиш материаллари каби қатор йўналишларда замонавий ишлаб чиқариш қувватлари ташкил этилади. Лойиҳанинг умумий қиймати 283 миллион 600 минг АҚШ долларини ташкил этиб, шундан 72 миллион 200 минг доллари тадбиркорларнинг ўз маблағлари, қолгани эса тижорат банклари кредитлари ҳамда хорижий сармоядорлар инвестициялари улушига тўғри келади. Шу 28 та лойиҳа амалга ошиши билан 6200 та иш ўрни яратилади.\nИқтисодий зонамиз учта – “А”, “Б”, “В” ҳудудларига бўлинган бўлиб, “А” ҳудудимиз ҳозир биз амалда фойдаланаётган ерларни ташкил этса, “Б” ҳудудимиз шаҳар ичидаги бўш ётган 58,3 гектар майдон бўлиб, ана шу ерлар ҳисобига шаҳримиздаги Суперфосфат заводи, Механика заводи, “Мирузтекстил” МЧЖ, “Шаффофметансаноат” МЧЖ каби корхоналаримиз қўшимча инвестиция киритиб, қўшимча цехлар қуриб, ўз ишлаб чиқаришларини янада кенгайтириш билан янги иш жойлари яратишни ўз олдиларига мақсад қилиб қўйишган. “В” ҳудудимиз бўш ерлардан иборат бўлиб, ўз “қаҳрамонлари”ни кутиб турибди.\n“Наманганевроқурилишдизайн” масъулияти чекланган жамияти қурилиш учун зарур бўлган гипс ва гипскартон, қуруқ қоришмалар ишлаб чиқаришни ўз олдига мақсад қилиб қўйган.\n– Лойиҳамизнинг умумий қиймати 1 миллион 400 минг АҚШ долларини ташкил этиб, “Асака банк” кредити асосида иш ташкил этяпмиз. Биз тадбиркорларга катта имкониятлар эшигини очиб берган давлатимиздан миннатдормиз, – дейди масъулияти чекланган жамият раҳбари Назиржон Аҳмедов. – Қурилиш ишлари жадал кетяпти. Гарчи, режа бўйича келгуси йилнинг иккинчи чорагида иш бошлашимиз керак бўлса-да, бизга берилган имкониятлардан самарали фойдаланиб, январь ойида корхонани қуриб, жиҳозлаб ишга туширмоқчимиз. Бир йилда 10 миллион квадрат метр гипсокартон, 40 минг тонна қуруқ қоришма ишлаб чиқариб, реализация қилиш режалаштирилмоқда. Корхонамиз O‘zLiDeP Қўқон шаҳар Кенгаши мутассадиларига, депутатларига самимий миннатдорлик билдирмоқчиман. Улар ҳузуримизга тез-тез келиб, муаммоларимизни ўз жойида ҳал этиб беришяпти. Газ, сув, электр энергияси масалаларида нолийдиган жойимиз йўқ.\n– Ҳозирги кунда корхонамизда йилига 480 минг жуфт пойафзал ишлаб чиқариляпти, 110 киши ишлаяпти, – дейди “Қўқончармпойафзалсервис” масъулияти чекланган жамияти таъсисчиси Содиқжон Солиев. – Эркин иқтисодий зонадан яхши ният билан икки гектар ер олиб қурилиш ишларини бошладик. Мақсадимиз маҳаллийлаштириш дастури асосида пойафзал саноатининг асосий хомашёси сунъий тери ишлаб чиқаришни йўлга қўймоқчимиз. Хитой Халқ республикаси тадбиркорлари билан ҳамкорлигимиз бор. Яқин орада у ердан янги, замонавий технологияларни олиб келиб ўрнатамиз. Янги корхонамиз ишга тушиши билан ишлаб чиқариш ҳажми икки ҳиссага ошади. Ҳозирда 50 фоиз маҳсулотимизни хорижий давлатларга экспорт қилаётган бўлсак, бу миқдорни саксон фоизга чиқарамиз. Қўшимча 200 та ишчи ўрни яратамиз. Яна эътиборли томони, ишлаб чиқариш фаолиятимизни кенгайтириш билан мебель маҳсулотлари учун қопламалар, сумкалар, ҳар хил ременлар ҳам чиқарамиз. Бизнинг лойиҳа Ҳамдўстлик давлатлари орасида янгилик бўлиб, мамлакатимиздаги пойафзал маҳсулотлари ҳажмини кўпайтириш, таннархини арзонлаштириш имконини беради.\n– Учкўприк туманиданман, – дейди ўзини Баҳодир Маликов дея таништирган йигит. – Буёқ ишлаб чиқарадиган кичикроқ цех очгандик. Қўқон эркин иқтисодий зонаси фаолият бошлаганини эшитиб бу ерга келдим. Кимга учрашишимни билмай турганимда штабда кираверишда дуч келган киши салом-аликдан сўнг мақсадимни билиб, мени ичкарига бошлади. Кейин билсам, шу Қўқон эркин иқтисодий зонаси дирекцияси директори Авазхон Раҳмонов эканлар. У киши мени дирекциядаги мутахассислар билан таништириб, бизнес лойиҳамни тузишга кўмаклашдилар. Шу тариқа ярим гектар ер олдим. Эндиликда бу ерга бино қуриб, фаолиятимни янада кенгайтирмоқчиман. Ҳисоб-китоб қилиб кўрдик, янги корхонамни ишга туширсам, бир кунда 20-30 тонна буёқ ишлаб чиқариш имкониятига эга бўлар эканман. Энг муҳими, қишлоқдаги тенгдошларимдан 25 нафарини иш билан таъминлайман...\nҚўқон эркин иқтисодий зонаси дирекциясида ҳозирча бор-йўғи тўрт киши фаолият юритади. Барчаси O‘zLiDeP фаоллари ҳисобланади...\nЭИЗ инфротузилмасини ривожлантириш бўйича шуъба бошлиғи,\nпартиямиздан сайланган вилоят Кенгаши депутати:\n– Тадбиркорларимиздан бир гуруҳи яқинда Хитойга бориб келишди. Хитой биласиз, дунёдаги энг катта давлат, саноат ва қишлоқ хўжалигида чуқур иқтисодий ислоҳотлар ўтказиб, шу орқали улкан муваффақиятларга эришиб, бир миллиард 300 миллиондан ортиқ аҳолини боқаётган беқиёс мамлакат. Ишонинг, шундай улкан давлатда ҳам биздагидек тадбиркорларга яратиб берилган шароитлар йўқ экан. Эркин иқтисодий зонага – тадбиркор остонаси тагигача йўл очиб боряпмиз, газ, сув, электр энергияси олиб бориб беряпмиз. Буларнинг ҳаммаси давлат ҳисобидан бажариляпти. Узоқ муддатга ижарага берилган тап-тайёр ерни айтмайсизми? Бариси бепул. Бунинг устига тадбиркор солиқ тўлашдан, божхона тўловларидан ҳам имтиёзга эга. Хитойда эса бундай эмас. Марҳамат, ер керакми, йўл керакми, пулини тўлайсиз. Газ, сув тармоғи керакми, ўзингиз, ўз чўнтагингиздан пул сарфлайсиз. Ишонмаяпсизлар чоғи, яхшиси, бу ҳақда Соҳибжон айтақолсин, у яқинда Хитой сафаридан қайтди.\nЭИЗнинг хорижий ва маҳаллий\nинвесторларни жалб қилиш сектори мудири:\n– Ҳақиқатан, жорий йилнинг 29 июлидан 17 августигача биз ўзбекистонлик тадбиркорлар, эркин иқтисодий зона вакиллари, қурилиш раҳбарлари Хитойда бўлиб, у ердаги эркин иқтисодий зоналар фаолияти билан яқиндан танишдик, ўқув семинарларида қатнашдик. Бир нарсага алоҳида эътибор бердим. Хитойликлар ўз фаолиятларини бошлаш учун лой, ботқоқ ерларни ўзлаштириб у ерда бино тиклайдилар. Йўлларни ҳам ўз ҳисобларидан қурадилар...\nПрезидентимиз шижоатли тадбиркорлар, айниқса, оловқалб, кўзлари ёниб турган ёшлар учун барча имкониятларни яратиб беряптилар. Бугун республикамизда қураман, янгилик яратаман деган ҳар бир инсонга барча шароит бор. Тижорат банклари ҳам, давлат идоралари ҳам тадбиркор, ишбилармонлар хизматига шай. Юртимизнинг бошқа ҳудудларида ҳам биздагидек эркин иқтисодий зоналар, кичик саноат ҳудудлари ташкил этиляпти. Ҳали кўрасиз, биз қўқонликлар жаҳонга чиқамиз, ўз сифатли, ноёб маҳсулотларимиз билан дунё бозорларини эгаллаймиз...\nСоҳибжон гўшакни кўтариб, ким биландир инглиз тилида узоқ гаплашди. Кейин саволомуз қараб турганимизни кўриб изоҳ берди:\n– Кеча Россиядан сўрашганди. Бугун, қаранг, олис Германиядан қўнғироқ қилишяпти. Гамбурглик бир тадбиркор экан. “Интернетда Қўқон эркин иқтисодий зонаси ҳақида хабар топдим. Ўзбекистон ҳақида кўп яхши гаплар эшитяпман. Президентингиз Шавкат Мирзиёевнинг Бирлашган Миллатлар Ташкилоти Бош ассамблеясида сўзлаган нутқини тинглаб, америкалик сармоядорлар билан суҳбатларини кўрганимдан кейин юртингизда шахсий сармоямдан бирорта корхона қуриш нияти уйғонди”, дейди. Марҳамат, яхши инсонлар учун эшигимиз ҳар доим очиқ дедим.\nБу гапларни эшитиб кўнглимиз осмон қадар юксалиб кетди...\nСуратни Фурқат ШЕРМАТОВ олган.\nСЎЗ БИЛАН ҲАРАКАТ – ҲАМОҲАНГ


БМТ: Ўзбекистонда маҳалла институти мустаҳкамланмоқда\n15:36 / 25.08.2017\nЎзбекистон ҳукуматининг Бирлашган Миллатлар Ташкилотига маълум қилишича, у мамлакатда фуқаролик жамиятини мустаҳкамлашга ҳаракат қилмоқда. Ушбу мамлакатдаги турмушнинг турли соҳаларида ўзини-ўзи бошқариш органларининг иштирокини 100 дан ортиқ меъёрий-ҳуқуқий ҳужжатлар тартибга солади. Маҳалла - Ўзбекистондаги фуқаролик жамиятининг ўзига хос институти ҳисобланади. БМТ расмий сайтида эълон қилинган хабарда шу ҳақда сўз юритилади.\nШу ҳафтада БМТ бош қароргоҳида Ислом ҳамкорлик ташкилотига раисликни Ўзбекистондан Кот д'Ивуар (Фил суяги қирғоғи)га топшириш тантанали маросими бўлиб ўтди. Ўзбекистоннинг доимий вакили ўзининг раис сифатидаги сўнгги йиғилишида: «Маҳалла – Ўзбекистондаги фуқаролик институтининг ноёб намунаси» мавзусида брифинг ўтказди.\nШу муносабат билан БМТнинг Нью-Йоркдаги бош қароргоҳида БМТ Бош Ассамблеяси 71-сессияси расмий ҳужжати сифатида Ўзбекистондаги фуқароларнинг ўзини-ўзи бошқариш институти –маҳалла фаолиятига бағишланган материал тарқатилди.\n«Кўпмиллатли Ўзбекистон халқининг миллий ва умуминсоний, маданий, турмуш тарзи, фикрлаш ва маънавий қадриятларини авлоддан-авлодга бериб келишда маҳалланинг ўрни ва аҳамияти беқиёсдир», - дейилади ҳужжатда.\nУнда таъкидланишича, фуқароларнинг бу бирлашмаси Ўзбекистон Республикаси Конституцияси 105-моддасида ҳудудий ўзини-ўзи бошқариш бирлашмалари сифатида қайд этилган.\n««Кучли давлатдан — кучли фуқаролик жамияти сари» концепциясини ҳаётга татбиқ қилиниши муносабати билан 100 дан ортиқ меъёрий-ҳуқуқий ҳужжатларда ўзини-ўзи бошқариш органларининг жамият турмушининг маълум бир соҳасидаги ўрни аниқ белгилаб берилган», - дейилади ҳужжатда.\nМаълумотларга кўра, бугунги кунда Ўзбекистонда 10 мингга яқин фуқаролар йиғини, авваллари маҳаллий ҳокимият органлари ваколатларига кирган 30 дан ортиқ ижтимоий-иқтисодий аҳамиятга молик вазифаларни муваффақиятли бажариб келмоқда.\nЎзбекистон раҳбарияти маҳалла янада жиддий тузилмага, «ўзбек халқининг ҳақиқий ёрдамчиси»га - фуқаролар ўз фикрлари, таклифи, муаммолари хусусида бемалол гапира оладиган институтга айланиши керак деб ҳисоблайди. Ўзини-ўзи бошқаришнинг бу институти Ўзбекистон Президенти Шавкат Мирзиёев томонидан фаол қўллаб-қувватланмоқда.\nБМТ Ўзбекистон маҳалла


NBconsulting | Китоблар\nЎзингизни топиш учун нима қилиш керак, бу ҳаётда муваффақиятли ва бахтли бўлиш учун қандай сифатларни ривожлантириш керак?\nМен катта ҳаётга қадам қўяётган кўплаб ҳозирги ёшларни барча авлодларнинг “Нима қилиш керак?” деган оддий ва абадий саволи қийнаб келаётганини биламан.\nЎзингни топиш учун нима қилиш керак, ўзингда қандай сифатларни ривожлантиришинг лозим, нимага алоҳида эътибор қаратиш зарур, нимани мутолаа қилиш керак, умуман олганда, бу ҳаётда муваффақиятли ва бахтли инсон бўлиш учун нима қилиш керак?\nҲойнаҳой, атрофдагиларнинг меҳнатсевар бўл, ҳалол бўл, камтар бўл, фалон-пистон бўл ва ўшанда ҳаётингда муваффақият бўлади қабилидаги бу барча жўн маслаҳатлари жонингга теккан бўлса керак. Аммо, афсуски, атрофимиздаги ҳақиқат бутунлай бошқа нарсадан далолат беряпти. Биз кўпинча атрофимизда ҳар куни тонгдан шомгача тер тўкиб ишлаётган, ҳалол ва камтар одамларни кўрамиз, аммо уларни тушунчамиздаги каби омадли деб аташга тилимиз бормайди. Хўш, гап нимада? Улар нимани нотўғри қилишяпти, муваффақият сирлари ўзи нимада?\nСен учун яхши янгилик бор! Мен жавобни, тўғрироғи, жавобларнинг бутун-бир мажмуини биламан. Мен бу саволга бўлғуси ҳаётий муваффақиятинг йўлида сен дастури амал қилишинг лозим бўлган асосий қоидаларни навбатма-навбат таърифлаш йўли билан жавоб беришга ҳаракат қиламан.